P9_TA(2020)0377

Εφαρμογή της νομοθεσίας της ΕΕ για τα ύδατα

Ψήφισμα του Ευρωπαϊκού Κοινοβουλίου της 17ης Δεκεμβρίου 2020 σχετικά με την εφαρμογή της νομοθεσίας της ΕΕ για τα ύδατα (2020/2613(RSP))

(2021/C 445/16)

Το Ευρωπαϊκό Κοινοβούλιο,

— έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 191,

— έχοντας υπόψη την οδηγία 2000/60/ΕΚ του Ευρωπαϊκού Κοινοβουλίου και του Συμβουλίου για τη θέσπιση πλαισίου κοινοτικής δράσης στον τομέα της υδάτινης πολιτικής (1) («Οδηγία πλαίσιο για τα ύδατα» — ΟΠΥ),

— έχοντας υπόψη την οδηγία 91/271/ΕΟΚ του Συμβουλίου, της 21 Μαΐου 1991, για την επεξεργασία των αστικών λυμάτων (2) («Οδηγία για την επεξεργασία των αστικών λυμάτων — ΟΕΑΛ»),

— έχοντας υπόψη την οδηγία 2006/118/ΕΚ του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2006, σχετικά με την προστασία των υπόγειων υδάτων από τη ρύπανση και την υποβάθμιση (3) («Οδηγία για τα υπόγεια ύδατα»),

— έχοντας υπόψη την οδηγία 2007/60/ΕΚ του Ευρωπαϊκού Κοινοβουλίου και του Συμβουλίου, της 23ης Οκτωβρίου 2007, για την αξιολόγηση και τη διαχείριση των κινδύνων πλημμύρας (4) («Οδηγία για τις πλημμύρες»),

— έχοντας υπόψη την οδηγία 91/676/ΕΟΚ του Συμβουλίου, της 12ης Δεκεμβρίου 1991, για την προστασία των υδάτων από τη νιτρορύπανση γεωργικής προέλευσης (5) («Οδηγία για τη νιτρορύπανση»),

— έχοντας υπόψη την οδηγία 2008/105/ΕΚ του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, σχετικά με πρότυπα ποιότητας περιβάλλοντος στον τομέα της πολιτικής των υδάτων καθώς και σχετικά με την τροποποίηση και τη συνακόλουθη κατάργηση των οδηγιών του Συμβουλίου 82/176/ΕΟΚ, 83/513/ΕΟΚ, 84/156/ΕΟΚ, 84/491/ΕΟΚ και 86/280/ΕΟΚ και την τροποποίηση της οδηγίας 2000/60/ΕΚ του Ευρωπαϊκού Κοινοβουλίου και του Συμβουλίου (6) («Οδηγία για τα πρότυπα ποιότητας περιβάλλοντος»),

— έχοντας υπόψη τον κανονισμό (ΕΕ) 2020/741 του Ευρωπαϊκού Κοινοβουλίου και του Συμβουλίου, της 25ης Μαΐου 2020, σχετικά με τις ελάχιστες απαιτήσεις για την επαναχρησιμοποίηση των υδάτων (7),

— έχοντας υπόψη την οδηγία 2008/56/ΕΚ του Ευρωπαϊκού Κοινοβουλίου και του Συμβουλίου, της 17ης Ιουνίου 2008, περί πλαισίου κοινοτικής δράσης στο πεδίο της πολιτικής για το θαλάσσιο περιβάλλον (οδηγία-πλαίσιο για τη θαλάσσια στρατηγική) (8),

— έχοντας υπόψη τον κανονισμό (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/ΕΚ και για την κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ(7) (9) («Κανονισμός REACH»),

— έχοντας υπόψη την οδηγία 2010/75/ΕΕ του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, περί βιομηχανικών εκπομπών (ολοκληρωμένη πρόληψη και έλεγχος της ρύπανσης) (10),

— έχοντας υπόψη την έκθεση της Επιτροπής, της 10ης Δεκεμβρίου 2019, σχετικά με τον έλεγχο καταλληλότητας της οδηγίας-πλαισίου για τα ύδατα και της οδηγίας για τις πλημμύρες, καθώς και τη συνοπτική της παρουσίαση της ίδιας ημερομηνίας,

— έχοντας υπόψη την αξιολόγηση της Επιτροπής, της 13ης Δεκεμβρίου 2019, σχετικά με την οδηγία 91/271/ΕΟΚ του Συμβουλίου, της 21ης Μαΐου 1991, για την επεξεργασία των αστικών λυμάτων, καθώς και τη συνοπτική της παρουσίαση της ίδιας ημερομηνίας,

— έχοντας υπόψη την πρόταση της Επιτροπής της 1ης Φεβρουαρίου 2018 για οδηγία του Ευρωπαϊκού Κοινοβουλίου και του Συμβουλίου σχετικά με την ποιότητα του νερού ανθρώπινης κατανάλωσης (αναδιατύπωση) (COM(2017)0753),

— έχοντας υπόψη την πρόταση κανονισμού του Ευρωπαϊκού Κοινοβουλίου και του Συμβουλίου για τη θέσπιση προγράμματος σχετικά με τη δράση της Ένωσης στον τομέα της υγείας για την περίοδο 2021-2027 και για την κατάργηση του κανονισμού (ΕΕ) αριθ. 282/2014 (πρόγραμμα «Η ΕΕ για την υγεία» (EU4Health)), (COM(2020)0405),

— έχοντας υπόψη το ψήφισμά του της 28ης Νοεμβρίου 2019, σχετικά με την κλιματική και περιβαλλοντική κατάσταση έκτακτης ανάγκης (11),

— έχοντας υπόψη την έκθεση του Ευρωπαϊκού Οργανισμού Περιβάλλοντος (ΕΟΠ), της 4ης Δεκεμβρίου 2019, με τίτλο «Ευρωπαϊκό περιβάλλον — Κατάσταση και προοπτικές το 2020: γνώση για τη μετάβαση σε μια βιώσιμη Ευρώπη»,

— έχοντας υπόψη την ανακοίνωση της Επιτροπής, της 11ης Δεκεμβρίου 2019, σχετικά με την Ευρωπαϊκή Πράσινη Συμφωνία (COM(2019)0640),

— έχοντας υπόψη την ανακοίνωση της Επιτροπής, της 10ης Μαρτίου 2020, με τίτλο «Μια νέα βιομηχανική στρατηγική για την Ευρώπη», και ιδίως το τμήμα 2.2 με τίτλο «Μια βιομηχανία που προετοιμάζει το έδαφος για την κλιματική ουδετερότητα» (COM(2020)0102),

— έχοντας υπόψη τη στρατηγική της ΕΕ για τη βιοποικιλότητα με ορίζοντα το 2030 (12),

— έχοντας υπόψη τη στρατηγική από το αγρόκτημα στο πιάτο (13),

— έχοντας υπόψη το 7ο πρόγραμμα δράσης για το περιβάλλον (14),

— έχοντας υπόψη την ανακοίνωση της Επιτροπής, της 14ης Ιανουαρίου 2020, σχετικά με το Επενδυτικό Σχέδιο “Βιώσιμη Ευρώπη” — Επενδυτικό Σχέδιο της Ευρωπαϊκής Πράσινης Συμφωνίας (COM(2020)0021),

— έχοντας υπόψη την ανακοίνωση της Επιτροπής, της 11ης Μαρτίου 2020, με τίτλο “Ένα νέο σχέδιο δράσης για την κυκλική οικονομία — Για μια πιο καθαρή και πιο ανταγωνιστική Ευρώπη” (COM(2020)0098),

— έχοντας υπόψη την ανακοίνωση της Επιτροπής, της 27ης Μαΐου 2020, με τίτλο “Η ώρα της Ευρώπης: Ανασύνταξη και προετοιμασία για την επόμενη γενιά” (COM(2020)0456),

— έχοντας υπόψη την ανακοίνωση της Επιτροπής, της 11ης Μαρτίου 2019, με τίτλο “Στρατηγική προσέγγιση της Ευρωπαϊκής Ένωσης σχετικά με τα φάρμακα στο περιβάλλον” (COM(2019)0128),

— έχοντας υπόψη τη Συμφωνία του Παρισιού,

— έχοντας υπόψη την μελέτη του Οργανισμού Οικονομικής Συνεργασίας και Ανάπτυξης (ΟΟΣΑ) του Μαΐου του 2020 με τίτλο “Χρηματοδότηση της ύδρευσης, της αποχέτευσης και της προστασίας από τις πλημμύρες — Προκλήσεις στα κράτη μέλη της ΕΕ και επιλογές πολιτικής”,

— έχοντας υπόψη τους Στόχους Βιώσιμης Ανάπτυξης (ΣΒΑ) των Ηνωμένων Εθνών και ιδίως τον ΣΒΑ αριθ. 6 για το καθαρό νερό και την αποχέτευση (15) και τον ΣΒΑ αριθ. 14 για τη διατήρηση και την εκμετάλλευση των ωκεανών, των θαλασσών και των θαλάσσιων πόρων,

— έχοντας υπόψη την έκθεση συνολικής αξιολόγησης της διακυβερνητικής πλατφόρμας επιστήμης-πολιτικής για τη βιοποικιλότητα και τις υπηρεσίες οικοσυστημάτων (IPBES) του Μαΐου του 2019 σχετικά με τη βιοποικιλότητα και τις υπηρεσίες οικοσυστημάτων,

— έχοντας υπόψη την έκθεση της Επιτροπής, του Νοεμβρίου του 2019, με τίτλο “Αξιολόγηση των επιπτώσεων της ΚΓΠ στα ύδατα”,

— έχοντας υπόψη το ψήφισμα 64/292 των Ηνωμένων Εθνών, της 28ης Ιουλίου 2010, το οποίο αναγνωρίζει το ανθρώπινο δικαίωμα στην ύδρευση και την αποχέτευση,

— έχοντας υπόψη την απόφαση του Δικαστηρίου, της 28ης Μαΐου 2020, στην υπόθεση C-535/18, IL και λοιποί κατά Land Nordrhein-Westfalen,

— έχοντας υπόψη την απόφαση του Δικαστηρίου, της 1ης Ιουλίου 2015, στην υπόθεση C-461/13, Bund für Umwelt und Naturschutz Deutschland e.V. κατά Bundesrepublik Deutschland (υπόθεση Weser),

— έχοντας υπόψη την Ευρωπαϊκή Πρωτοβουλία Πολιτών “Δικαίωμα στο νερό” (Right2Water) και την έκθεση του Ευρωπαϊκού Κοινοβουλίου σχετικά με τη συνέχεια της ευρωπαϊκής πρωτοβουλίας πολιτών “Δικαίωμα στο νερό” (Right2Water),

— έχοντας υπόψη τη γνωμοδότηση της Επιτροπής των Περιφερειών, της 2ας Ιουλίου 2020, σχετικά με τον έλεγχο καταλληλότητας της οδηγίας πλαισίου για τα ύδατα, της οδηγίας για τα υπόγεια ύδατα, της οδηγίας για τα πρότυπα ποιότητας περιβάλλοντος και της οδηγίας για τις πλημμύρες (16),

— έχοντας υπόψη τη γνωμοδότηση της Ευρωπαϊκής Οικονομικής και Κοινωνικής Επιτροπής, της 12ης Δεκεμβρίου 2018, με θέμα “Πρόταση κανονισμού του Ευρωπαϊκού Κοινοβουλίου και του Συμβουλίου σχετικά με τις ελάχιστες απαιτήσεις για την επαναχρησιμοποίηση των υδάτων (κυλιόμενο πρόγραμμα)” (17),

— έχοντας υπόψη τις ερωτήσεις προς το Συμβούλιο και την Επιτροπή σχετικά με την εφαρμογή της νομοθεσίας της ΕΕ για τα ύδατα (O-000077/2020 — B9-0077/2020 και O-000078/2020 — B9-0078/2020),

— έχοντας υπόψη το άρθρο 136 παράγραφος 5 και το άρθρο 132 παράγραφος 2 του Κανονισμού του,

— έχοντας υπόψη την πρόταση ψηφίσματος της Επιτροπής Περιβάλλοντος, Δημόσιας Υγείας και Ασφάλειας των Τροφίμων,

Α. λαμβάνοντας υπόψη ότι το νερό είναι απαραίτητο για τη ζωή και ότι η διαχείριση των υδάτων διαδραματίζει ζωτικό ρόλο στη διατήρηση των υπηρεσιών οικοσυστήματος της ΕΕ, καθώς και στη χρήση των πόρων και την οικονομική παραγωγή· λαμβάνοντας υπόψη ότι η ΕΕ πρέπει να παρουσιάσει αποτελεσματικές απαντήσεις στις τρέχουσες προκλήσεις όσον αφορά τα ύδατα και να διαχειριστεί αποτελεσματικά τους υφιστάμενους υδάτινους πόρους, δεδομένου ότι αυτοί επηρεάζουν άμεσα την ανθρώπινη υγεία, το περιβάλλον, την ποιότητά του και τα οικοσυστήματά του, την παραγωγή ενέργειας, τη γεωργία και την επισιτιστική ασφάλεια·

Β. λαμβάνοντας υπόψη ότι το νερό αποτελεί ουσιώδες στοιχείο του κύκλου τροφίμων· λαμβάνοντας υπόψη είναι απαραίτητο τα υπόγεια και επιφανειακά ύδατα να είναι καλής ποιότητας και να υπάρχει σε επαρκείς ποσότητες προκειμένου να επιτευχθεί δίκαιο, υγιές, φιλικό προς το περιβάλλον και βιώσιμο σύστημα τροφίμων, όπως περιγράφεται στη στρατηγική “Από το αγρόκτημα στο πιάτο”· λαμβάνοντας υπόψη ότι το καθαρό και επαρκές νερό αποτελεί ουσιώδες στοιχείο για την υλοποίηση και την επίτευξη πραγματικής κυκλικής οικονομίας στην ΕΕ·

Γ. λαμβάνοντας υπόψη ότι το νερό έχει μεγάλη αξία για την οικονομία της ΕΕ και ότι οι εξαρτώμενοι από το νερό τομείς της ΕΕ παράγουν το 26 % της ετήσιας ακαθάριστης προστιθέμενης αξίας της ΕΕ, γεγονός που καθιστά εξαιρετικά σημαντική την εξασφάλιση συνεχούς διαθεσιμότητας νερού καλής ποιότητας, σε επαρκείς ποσότητες ώστε να καλύπτονται όλες οι χρήσεις·

Δ. λαμβάνοντας υπόψη ότι η ΟΠΥ θέσπισε πλαίσιο για την προστασία 110 000 συστημάτων επιφανειακών υδάτων στην ΕΕ, με στόχο την επίτευξη “καλής οικολογικής και χημικής κατάστασης” έως το 2015, την προστασία 13 400 συστημάτων υπόγειων υδάτων στην ΕΕ, με στόχο την επίτευξη “καλής ποσοτικής και χημικής κατάστασης” έως την ίδια προθεσμία, και την προστασία πόρων πόσιμου νερού σύμφωνα με το άρθρο 7 παράγραφος 2· λαμβάνοντας υπόψη ότι ο έλεγχος καταλληλότητας διαπίστωσε σημαντικές ελλείψεις στην εφαρμογή της νομοθεσίας της ΕΕ για τα ύδατα, οι στόχοι της οποίας είναι απίθανο να επιτευχθούν έως την τελική προθεσμία του 2027, εκτός εάν δρομολογηθούν αμέσως όλες οι απαιτούμενες προσπάθειες εφαρμογής στα κράτη μέλη και εάν οι σχετικές με τα ύδατα τομεακές πολιτικές ευθυγραμμιστούν με τις απαιτήσεις της ΟΠΥ· λαμβάνοντας υπόψη ότι ο σχεδιασμός της διαχείρισης των υδάτων και τα προγράμματα για τη λήψη μέτρων (ΠΛΜ) θα πρέπει να συνεχιστούν και πέραν της προθεσμίας του 2027, ώστε να βελτιωθεί περαιτέρω η ποιότητα και η ποσότητα των υδάτων·

Ε. λαμβάνοντας υπόψη ότι το 74 % της επιφάνειας των συστημάτων υπόγειων υδάτων βρίσκεται σε καλή χημική κατάσταση και ότι το 89 % βρίσκεται σε καλή ποσοτική κατάσταση· λαμβάνοντας υπόψη ότι το ακαθάριστο ισοζύγιο αζώτου στην ΕΕ μειώθηκε κατά 10 % από το 2004 έως το 2015 (18)·

ΣΤ. λαμβάνοντας υπόψη ότι καλή χημική κατάσταση έχει επιτευχθεί μόνο για το 38 % των επιφανειακών υδάτων, ενώ μόλις το 40 % βρίσκεται σε καλή οικολογική κατάσταση ή δυναμικό, ενώ η κατάσταση του 16 % των επιφανειακών υδάτων εξακολουθεί να είναι άγνωστη λόγω έλλειψης δεδομένων· λαμβάνοντας υπόψη ότι το 81 % των επιφανειακών υδάτων θα επιτύγχανε καλή χημική κατάσταση, εάν δεν είχε μολυνθεί από πανταχού παρούσες, ανθεκτικές βιοσυσσωρεύσιμες και τοξικές ουσίες (uPBT) όπως ο υδράργυρος· λαμβάνοντας υπόψη ότι μόνο ο ένας από τους τέσσερις δείκτες γλυκού νερού που αναλύθηκαν από τον ΕΕΑ έχει σημειώσει πρόοδο τα τελευταία 10-15 χρόνια (19)·

Ζ. λαμβάνοντας υπόψη ότι, σύμφωνα με την αρχή «ένα εκτός, όλα εκτός», η κατάσταση των υδάτων θεωρείται καλή μόνον εάν όλα τα στοιχεία της αξιολόγησης θεωρούνται ικανοποιητικά, κάτι το οποίο δεν αντικατοπτρίζει βελτιώσεις στις επιμέρους παραμέτρους της ποιότητας των υδάτων· λαμβάνοντας υπόψη ότι η καλή κατάσταση εξαρτάται όχι μόνο από μέτρα μετριασμού για την αντιμετώπιση τρεχουσών πιέσεων, αλλά και από μέτρα αποκατάστασης για την αντιμετώπιση πιέσεων του παρελθόντος και από την έγκαιρη λήψη μέτρων έναντι εμφανιζόμενων απειλών (20)·

Η. λαμβάνοντας υπόψη ότι η αποτελεσματικότητα της ΟΠΥ και η επίτευξη των στόχων της εξαρτάται από την εφαρμογή και επιβολή της από τις αρμόδιες αρχές των κρατών μελών, από την εξασφάλιση επαρκούς χρηματοδότησης, μεταξύ άλλων μέσω χρηματοδοτικών μέσων της ΕΕ, από την εφαρμογή άλλων νομοθετικών πράξεων της ΕΕ και από την καλύτερη ενσωμάτωση των στόχων για τα ύδατα σε άλλες πολιτικές· λαμβάνοντας υπόψη ότι η συμμετοχή των συμφεροντούχων αποτελεί καθοριστικό παράγοντα για την αποτελεσματική εφαρμογή·

Θ. λαμβάνοντας υπόψη ότι το άρθρο 7 παράγραφος 3 της ΟΠΥ ορίζει ότι τα κράτη μέλη εξασφαλίζουν ότι τα υδατικά συστήματα που χρησιμοποιούνται για την παραγωγή πόσιμου νερού προστατεύονται με σκοπό να αποφευχθεί η υποβάθμιση της ποιότητάς τους· λαμβάνοντας υπόψη ότι ο έλεγχος καταλληλότητας αναφέρει με σαφήνεια ότι έχει σημειωθεί ελάχιστη πρόοδος όσον αφορά τις προστατευόμενες περιοχές που προορίζονται για την άντληση πόσιμου νερού·

Ι. λαμβάνοντας υπόψη ότι έχει ζωτική σημασία να αντιμετωπίζεται η χημική και άλλες πηγές ρύπανσης στα επιφανειακά και τα υπόγεια ύδατα κατά προτεραιότητα στην πηγή, ως το πλέον βιώσιμο, αποτελεσματικό και αποδοτικό από άποψη κόστους μέτρο, παράλληλα με την εφαρμογή της αρχής «ο ρυπαίνων πληρώνει»·

ΙΑ. λαμβάνοντας υπόψη ότι η ΟΠΥ διατυπώνει την ανάγκη προστασίας των υδάτων που χρησιμοποιούνται για την άντληση πόσιμου νερού· λαμβάνοντας υπόψη ότι οι πάροχοι πόσιμου νερού θα πρέπει να είναι σε θέση να βασίζονται σε υδάτινους πόρους υψηλής ποιότητας, έτσι ώστε οι πολίτες να μην χρειάζεται να πληρώνουν το κόστος δαπανηρών διαδικασιών επεξεργασίας· λαμβάνοντας υπόψη ότι, επομένως, είναι απαραίτητο να μειωθεί η ρύπανση στην πηγή·

ΙΒ. λαμβάνοντας υπόψη ότι η παγκόσμια έκθεση αξιολόγησης 2019 της IPBES σχετικά με τη βιοποικιλότητα και τις οικοσυστημικές υπηρεσίες χαρακτηρίζει τη ρύπανση των υδάτων ως σημαντική απειλή για την παγκόσμια βιοποικιλότητα· λαμβάνοντας υπόψη ότι η βιοποικιλότητα των γλυκών υδάτων είναι μεταξύ των πλέον απειλούμενων στην Ευρώπη και ότι η ρύπανση των υδάτων έχει αρνητικές επιπτώσεις στη χλωρίδα και την πανίδα· λαμβάνοντας υπόψη ότι οι ευρωπαϊκοί υγρότοποι, οι οποίοι χρησιμεύουν ως φυσικές καταβόθρες άνθρακα, έχουν μειωθεί κατά 50 % από το 1970 και ότι τα είδη του γλυκού νερού έχουν μειωθεί κατά 83 % έκτοτε·

ΙΓ. λαμβάνοντας υπόψη ότι η κλιματική αλλαγή αποτελεί την κύρια απειλή κατά των υδάτινων πόρων στον κόσμο, από την άποψη τόσο της μεγάλης όσο και της μικρής ποσότητας νερού· λαμβάνοντας υπόψη ότι τα υγιή και ανθεκτικά οικοσυστήματα γλυκών υδάτων είναι καλύτερα σε θέση να μετριάσουν τις επιπτώσεις της κλιματικής αλλαγής και να προσαρμοστούν σε αυτήν·

ΙΔ. λαμβάνοντας υπόψη ότι η ΟΠΥ δεν περιλαμβάνει συγκεκριμένες διατάξεις για την αντιμετώπιση των επιπτώσεων της κλιματικής αλλαγής· λαμβάνοντας υπόψη ότι, στην ανακοίνωσή της σχετικά με την Ευρωπαϊκή Πράσινη Συμφωνία, η Επιτροπή αναγνωρίζει, ωστόσο, ότι πρέπει να αποκατασταθούν οι φυσικές λειτουργίες των υπόγειων και των επιφανειακών υδάτων· λαμβάνοντας υπόψη ότι ο έλεγχος καταλληλότητας διαπίστωσε ότι η ΟΠΥ «είναι επαρκώς ρυθμιστική όσον αφορά τις πιέσεις που πρέπει να αντιμετωπιστούν και, ωστόσο, αρκετά ευέλικτη ώστε να ενισχύει την εφαρμογή της όπως απαιτείται όσον αφορά αναδυόμενες προκλήσεις που δεν αναφέρονται στην οδηγία, όπως η κλιματική αλλαγή, η λειψυδρία και οι ρύποι που προκαλούν νέες ανησυχίες»·

ΙΕ. λαμβάνοντας υπόψη ότι οι αστικές περιοχές αυξάνουν συνεχώς και αδιάκοπα την πίεση που ασκούν στις μονάδες επεξεργασίας λυμάτων· λαμβάνοντας υπόψη ότι η κύρια και εν μέρει μη ρυθμισμένη σημειακή πηγή ρύπανσης των υδάτων στην ΕΕ είναι η απόρριψη μη επεξεργασμένων ή ανεπαρκώς επεξεργασμένων αστικών και/ή βιομηχανικών λυμάτων· λαμβάνοντας υπόψη ότι η ΟΕΑΛ δεν είχε σχεδιαστεί αρχικά για την αντιμετώπιση της έκλυσης χημικών ουσιών, φαρμακευτικών καταλοίπων ή μικροπλαστικών σε υδατικά συστήματα· λαμβάνοντας υπόψη ότι η ΟΕΑΛ ήταν αποτελεσματική όσον αφορά τη μείωση στοχευμένων ρύπων των υδατικών συστημάτων μειώνοντας τα φορτία του βιοχημικώς απαιτούμενου οξυγόνου, του αζώτου και του φωσφόρου στα επεξεργασμένα λύματα σε ολόκληρη την ΕΕ· λαμβάνοντας υπόψη, ωστόσο, ότι θα πρέπει να δοθεί μεγαλύτερη προσοχή τόσο στις υφιστάμενες όσο και στις αναδυόμενες πηγές ρύπανσης· λαμβάνοντας υπόψη ότι μια άλλη κύρια διάχυτη πηγή ρύπανσης των υδάτων είναι η γεωργία, με εκλύσεις θρεπτικών ουσιών, φυτοφαρμάκων, αντιβιοτικών και άλλων ρύπων σε λεκάνες απορροής και ποταμούς· λαμβάνοντας υπόψη ότι οι διατάξεις της τρέχουσας ΚΓΠ που αφορούν τα ύδατα στάθηκαν ανεπαρκείς για τη στήριξη των στόχων της ΟΠΥ· λαμβάνοντας υπόψη ότι η διάχυτη ρύπανση αποτελεί εμπόδιο στην εφαρμογή της αρχής «ο ρυπαίνων πληρώνει»·

ΙΣΤ. λαμβάνοντας υπόψη ότι το ένα τρίτο των ευρωπαϊκών χωρών υποφέρει από λειψυδρία, δηλαδή έχουν ετήσια κατά κεφαλήν ποσότητα νερού κάτω από 5 000 m3 (21)· λαμβάνοντας υπόψη ότι, σε περίπτωση συγκρούσεων για την κατανομή των υδάτινων πόρων, πρέπει να δοθεί προτεραιότητα στη διασφάλιση του ανθρώπινου δικαιώματος στο νερό· λαμβάνοντας υπόψη ότι 13 κράτη μέλη δήλωσαν ότι διατρέχουν κίνδυνο απερήμωσης στη Σύμβαση των Ηνωμένων Εθνών για την καταπολέμηση της απερήμωσης (22)·

ΙΖ. λαμβάνοντας υπόψη ότι η άντληση νερού ασκεί σημαντική πίεση στα ύδατα της ΕΕ· λαμβάνοντας υπόψη ότι περίπου το ένα τέταρτο του νερού που εκτρέπεται από το φυσικό περιβάλλον στην ΕΕ χρησιμοποιείται για γεωργικούς σκοπούς· λαμβάνοντας υπόψη ότι επιτεύχθηκε συμφωνία σχετικά με τον νέο κανονισμό για τις ελάχιστες απαιτήσεις για επαναχρησιμοποίηση του νερού, η οποία θα διευκολύνει τη χρήση επεξεργασμένων αστικών λυμάτων για γεωργική άρδευση·

ΙΗ. λαμβάνοντας υπόψη ότι υπάρχουν περιπτώσεις κατά τις οποίες οντότητες που διαχειρίζονται υδατικά συστήματα χρηματοδοτούνται από δραστηριότητες που επιδεινώνουν τη χημική και οικολογική κατάσταση των υδατικών συστημάτων, γεγονός που εμποδίζει την επίτευξη των στόχων της ΟΠΥ· λαμβάνοντας υπόψη ότι σε παρόμοιες περιπτώσεις είναι δύσκολο να αποφευχθούν οι συγκρούσεις συμφερόντων, κάτι που παγιδεύει τις οντότητες που διαχειρίζονται τα υδατικά συστήματα σε έναν φαύλο κύκλο, αφού εξαρτώνται από δραστηριότητες που επιδεινώνουν τα υδατικά συστήματα·

ΙΘ. λαμβάνοντας υπόψη ότι το 60 % των λεκανών απορροής ποταμών βρίσκονται σε διακρατικές περιοχές, γεγονός που καθιστά ζωτικής σημασίας την αποτελεσματική διασυνοριακή συνεργασία· λαμβάνοντας υπόψη ότι 20 ευρωπαϊκές χώρες εξαρτώνται από άλλες χώρες για πάνω από το 10 % των υδάτινων πόρων τους, ενώ 5 χώρες βασίζονται στην προέλευση από το εξωτερικό, μέσω ποταμών, για ποσοστό άνω του 75 % των πόρων τους· λαμβάνοντας υπόψη ότι η μη συμμόρφωση με την οδηγία για την επεξεργασία των αστικών λυμάτων σε παραμεθόριες περιοχές προκαλεί επιδείνωση των διασυνοριακών υδατικών συστημάτων της ΟΠΥ, γεγονός που καθιστά αδύνατη την επίτευξη των στόχων της ΟΠΥ στο κράτος μέλος υποδοχής·

Κ. λαμβάνοντας υπόψη ότι η συνδεσιμότητα των ποταμών, από τα μικρά υδατορρεύματα έως τις εκβολές και τα δέλτα, είναι καίριας σημασίας για μεταναστευτικά είδη ψαριών, τα στάδια ζωής των οποίων αποτελούν ακρογωνιαίο λίθο των αντίστοιχων οικοσυστημάτων και της τροφικής αλυσίδας και τα οποία αποκτούν αυξανόμενη κοινωνικοπολιτισμική αξία στις αλιευτικές κοινότητες·

ΚΑ. λαμβάνοντας υπόψη ότι η συνολική κατανάλωση ενέργειας στον τομέα των υδάτων στην ΕΕ είναι σημαντική και πρέπει να είναι αποδοτικότερη για να συμβάλει στην επίτευξη των στόχων της Συμφωνίας του Παρισιού, των κλιματικών στόχων της ΕΕ με ορίζοντα το 2030 και του στόχου επίτευξης κλιματικής ουδετερότητας το 2050·

ΚΒ. λαμβάνοντας υπόψη ότι η υδροηλεκτρική ισχύς έχει τη δυνατότητα να απαλλάξει την παραγωγή ηλεκτρικής ενέργειας από τις ανθρακούχες εκπομπές και μπορεί, επομένως, να συμβάλλει στην επίτευξη των κλιματικών και ενεργειακών στόχων της ΕΕ δυνάμει της Συμφωνίας του Παρισιού· λαμβάνοντας υπόψη ότι η υδροηλεκτρική ενέργεια πρέπει να προσεγγίζεται με ολιστικό τρόπο, συμπεριλαμβανομένων των επιπτώσεών της στις υδρομορφολογικές συνθήκες και τους οικοτόπους· λαμβάνοντας υπόψη ότι, σε σύγκριση με την αιολική και την ηλιακή ηλεκτρική ενέργεια, η υδροηλεκτρική ενέργεια είναι λιγότερο ευμετάβλητη και, ως εκ τούτου, συμβάλλει στη διατήρηση συνεχούς εφοδιασμού με ενέργεια και σταθερού δικτύου· λαμβάνοντας υπόψη ότι η αποθήκευση αντληθείσας υδροηλεκτρικής ενέργειας αντιστοιχεί σε ποσοστό άνω του 90 % (23) της ικανότητας αποθήκευσης ενέργειας της ΕΕ· λαμβάνοντας υπόψη ότι η Ευρωπαϊκή Ένωση θα πρέπει να στηρίζει τα κράτη μέλη ώστε να συμμετέχουν σε φιλικά προς το περιβάλλον υδροηλεκτρικά έργα, τα οποία, ταυτόχρονα, δεν θέτουν σε κίνδυνο την υγεία των τοπικών κοινοτήτων·

ΚΓ. λαμβάνοντας υπόψη ότι οι διαρθρωτικές αλλαγές στα υδατικά συστήματα αποτελούν τις κύριες πιέσεις για την κατάστασή τους (24)· λαμβάνοντας υπόψη ότι η υδρομορφολογία επηρεάζει το 40 % των συστημάτων επιφανειακών υδάτων και συνίσταται σε φυσικές αλλοιώσεις (26 %), φράγματα και υδατοφράκτες (24 %), υδρολογικές αλλοιώσεις (7 %) ή άλλες υδρομορφολογικές αλλοιώσεις (7 %)· λαμβάνοντας υπόψη ότι σήμερα υπάρχουν πάνω από 21 000 υδροηλεκτρικοί σταθμοί στην Ευρώπη· λαμβάνοντας υπόψη ότι δεν έχει αναληφθεί συνολική δράση από την ΕΕ για την απομάκρυνση παροπλισμένων φραγμάτων και υπερχειλιστήρων παρά τα στοιχεία που αποδεικνύουν ότι ο συντονισμός σε επίπεδο ΕΕ στο ζήτημα αυτό θα παρείχε προστιθέμενη αξία·

ΚΔ. λαμβάνοντας υπόψη ότι το ανθρώπινο δικαίωμα στην ύδρευση και την αποχέτευση αναγνωρίστηκε ως ανθρώπινο δικαίωμα από τη Γενική Συνέλευση των Ηνωμένων Εθνών στις 28 Ιουλίου 2010·

ΚΕ. λαμβάνοντας υπόψη ότι η Σύμβαση για την εξάλειψη όλων των μορφών διακρίσεων κατά των γυναικών και η Διεθνής Σύμβαση για τα δικαιώματα του παιδιού, μεταξύ άλλων διεθνών συμβάσεων και συμφωνιών, αναγνωρίζουν ρητώς το δικαίωμα στην ύδρευση και την αποχέτευση και υποχρεώνουν τα συμβαλλόμενα κράτη να λαμβάνουν κατάλληλα μέτρα στο πλαίσιο αυτό·

ΚΣΤ. λαμβάνοντας υπόψη ότι ένα εκατομμύριο άνθρωποι στην Ευρώπη δεν έχουν πρόσβαση σε νερό και 8 εκατομμύρια δεν έχουν εγκαταστάσεις αποχέτευσης (25) και, σε παγκόσμιο επίπεδο, 844 εκατομμύρια άνθρωποι δεν έχουν ασφαλή πρόσβαση σε ασφαλές πόσιμο νερό (26), ενώ το ένα τρίτο του παγκόσμιου πληθυσμού δεν διαθέτει βασική αποχέτευση· λαμβάνοντας υπόψη ότι η Ευρωπαϊκή Πρωτοβουλία Πολιτών (ECI) Right2Water συγκέντρωσε πάνω από 1,8 εκατομμύρια υπογραφές τον Μάρτιο του 2014· λαμβάνοντας υπόψη ότι η πρωτοβουλία Right2Water ζητούσε να διασφαλιστεί η ύδρευση και η αποχέτευση για όλους στην ΕΕ και παγκοσμίως, να βελτιωθεί η πρόσβαση του κοινού σε πόσιμο νερό και να αυξηθεί η διαφάνεια όσον αφορά την ποιότητα του νερού, καθώς και να κατοχυρωθεί το δικαίωμα στο νερό στη νομοθεσία της ΕΕ· λαμβάνοντας υπόψη ότι η Επιτροπή εξέδωσε την ανακοίνωσή της σε απάντηση στην πρωτοβουλία Right2Water (27)· λαμβάνοντας υπόψη ότι στο ψήφισμά του της 8ης Σεπτεμβρίου 2015 σχετικά με τη συνέχεια που δόθηκε στην Ευρωπαϊκή Πρωτοβουλία Πολιτών «Δικαίωμα στο νερό» (Right2Water), το Κοινοβούλιο επέκρινε την Επιτροπή επειδή δεν ανταποκρίθηκε στα αιτήματα της πρωτοβουλίας και κάλεσε την Επιτροπή να αναγνωρίσει την καθολική πρόσβαση και το ανθρώπινο δικαίωμα στο νερό (28)·

ΚΖ. λαμβάνοντας υπόψη ότι μελέτες δείχνουν ότι η διενέργεια δοκιμών σε λύματα μπορεί να λειτουργήσει ως σύστημα έγκαιρης προειδοποίησης για την πρόβλεψη ή τον εντοπισμό εξάρσεων της νόσου COVID-19 και, επομένως, να διαδραματίσει σημαντικό ρόλο στην καταπολέμηση της πανδημίας·

1. χαιρετίζει την επιτυχία της ΟΠΥ όσον αφορά τη δημιουργία ενός κατάλληλου πλαισίου διακυβέρνησης για την ολοκληρωμένη διαχείριση των υδάτων, καθώς και την επιτυχία της όσον αφορά τη βελτίωση της ποιότητας του νερού ή, σε ορισμένες περιπτώσεις, τουλάχιστον την επιβράδυνση της υποβάθμισης της ποιότητας των υδάτων·

2. απορρίπτει κάθε απόπειρα εμπορευματοποίησης του νερού (όπως για παράδειγμα η διαπραγμάτευση μελλοντικών τίτλων για υδάτινους πόρους στο Χρηματιστήριο της Νέας Υόρκης)· εκφράζει τη δυσαρέσκειά του για τις συνέπειες της εμπορευματοποίησης της φύσης, καθώς ζωτικής σημασίας δημόσια αγαθά υπόκεινται σε κερδοσκοπία, γεγονός που συνεπάγεται τη στέρηση του καθολικού δικαιώματος χρήσης τους·

3. επικροτεί την εκτίμηση της Επιτροπής ότι η ΟΠΥ είναι κατάλληλη για τον επιδιωκόμενο σκοπό, αλλά επισημαίνει ότι η εφαρμογή της πρέπει να βελτιωθεί και να επιταχυνθεί με τη συμμετοχή των σχετικών αρμόδιων αρχών των κρατών μελών και με την περαιτέρω ενσωμάτωση στόχων της ΟΠΥ στις τομεακές πολιτικές, ιδίως στους τομείς της γεωργίας, των μεταφορών και της ενέργειας, ώστε να διασφαλιστεί ότι όλα τα συστήματα επιφανειακών και υπόγειων υδάτων βρίσκονται σε καλή κατάσταση έως το 2027 το αργότερο·

4. τονίζει ότι δεν είναι απαραίτητο να αναθεωρηθεί η ΟΠΥ· καλεί την Ευρωπαϊκή Επιτροπή να δηλώσει ότι η ΟΠΥ δεν θα αναθεωρηθεί, προκειμένου να δοθεί τέλος στη ανασφάλεια δικαίου· καλεί την Επιτροπή να συνεχίσει να προτείνει επικαιροποιήσεις των παραρτημάτων, ανάλογα με τις ανάγκες·

5. εκφράζει τη βαθιά λύπη του για το γεγονός ότι τα μισά υδατικά συστήματα στην ΕΕ δεν έχουν ακόμη επιτύχει καλή κατάσταση και ότι οι στόχοι της ΟΠΥ δεν έχουν ακόμη επιτευχθεί, κυρίως λόγω της ανεπαρκούς χρηματοδότησης, της ιδιαίτερα αργής εφαρμογής, της ανεπαρκούς επιβολής, της μη εφαρμογής της αρχής της προφύλαξης και της αρχής «ο ρυπαίνων πληρώνει», και της ευρείας χρήσης των εξαιρέσεων της οδηγίας σε πολλά κράτη μέλη, και εκφράζει επίσης τη λύπη του για το γεγονός ότι η ενσωμάτωση περιβαλλοντικών στόχων στις τομεακές πολιτικές υπήρξε ανεπαρκής·

6. υπογραμμίζει την ανάγκη να αποκατασταθεί και να βελτιωθεί η ποιότητα των υδάτων· επισημαίνει ότι, για να βελτιωθεί η κατάσταση των υδατικών συστημάτων, είναι ζωτικής σημασίας να συνεργαστούν όλα τα επίπεδα κυβερνήσεων και αρχών στα κράτη μέλη, προκειμένου να ενσωματώσουν τους στόχους της ΟΠΥ στην πολιτική, τη νομοθεσία και τα μέτρα της ΟΠΥ· υπενθυμίζει την αρχή της μη υποβάθμισης, σύμφωνα με την οποία τα κράτη μέλη πρέπει να εφαρμόζουν τα μέτρα που είναι απαραίτητα για την πρόληψη της υποβάθμισης της κατάστασης των υδατικών συστημάτων· καλεί τα κράτη μέλη να λάβουν επειγόντως τα αναγκαία μέτρα για να διασφαλίσουν την εφαρμογή, την επιβολή και τη συμμόρφωση με την ΟΠΥ, μεταξύ άλλων μέσω των τρίτων σχεδίων διαχείρισης λεκάνης απορροής ποταμού (ΣΔΛΑΠ), τα οποία πρόκειται να εγκριθούν από τα κράτη μέλη το 2021· προτρέπει την ΕΕ, τα κράτη μέλη και τις περιφερειακές αρχές της να εξασφαλίσουν ότι τα επόμενα ΣΔΛΑΠ θα θεσπιστούν εγκαίρως, με τήρηση των απαιτήσεων σχετικά με τη δημόσια διαβούλευση· καλεί την Επιτροπή να αυξήσει τη διαθεσιμότητα χρηματοδότησης και να παράσχει τη δέουσα υποστήριξη στα κράτη μέλη κατά την εφαρμογή της ΟΠΥ·

7. επισύρει την προσοχή στη μελέτη του ΟΟΣΑ, η οποία εκτιμά ότι πρέπει να δαπανηθεί επιπρόσθετο ποσό ύψους 253 δισεκατομμυρίων EUR στον τομέα των υδάτων της ΕΕ πριν από το 2030 για να διατηρηθεί ή να επιτευχθεί πλήρης συμμόρφωση με την οικεία νομοθεσία για τα ύδατα ( 29 ) · καλεί την Επιτροπή, το Συμβούλιο, τα κράτη μέλη και, κατά περίπτωση, τις περιφερειακές αρχές να εντοπίσουν και να διασφαλίσουν τα αναγκαία κονδύλια και χρηματοδοτικά μέσα για υποδομές που δεν βλάπτουν το περιβάλλον ούτε επηρεάζουν αρνητικά τη δημόσια υγεία, αλλά και να εντοπίσουν υποδομές που παρουσιάζουν χαμηλές επιδόσεις και δεν ανταποκρίνονται στα πρότυπα και να αντιμετωπίσουν το ζήτημα των προσμείξεων που προκαλούν νέες ανησυχίες και άλλες κοινωνιακές προκλήσεις· τονίζει την ανάγκη παροχής χρηματοδοτικής στήριξης για βιώσιμες καινοτόμες μεθόδους και ιδίως λύσεις που βασίζονται στη φύση, όπως υποδομές επεξεργασίας με ουδέτερο ισοζύγιο άνθρακα ή με βάση τη λιμνοθάλασσα, αποκατάσταση υγροβιοτόπων και πλημμυροπεδιάδων, επανύγρανση αποστραγγισμένων τυρφώνων, λαμβάνοντας παράλληλα δεόντως υπόψη τις συμπράξεις δημόσιου-ιδιωτικού τομέα· επισημαίνει τη σημασία της προσαρμογής της υφιστάμενης χρηματοδότησης και των χρηματοδοτικών ροών που αφορούν τη διαχείριση των υδάτων και άλλες σχετικές χρήσεις της γης, όπως τη γεωργία, συμπεριλαμβανομένων των επιδοτήσεων, με την απομάκρυνσή τους από τα παραδοσιακά μέτρα μηχανικής και τη στροφή τους προς λύσεις που βασίζονται στη φύση·

8. καλεί τα κράτη μέλη να λάβουν όλα τα απαραίτητα μέτρα, συμπεριλαμβανομένης της διασφάλισης των απαραίτητων κεφαλαίων και ανθρώπινων πόρων και της απαραίτητης εμπειρογνωμοσύνης, για να επιτύχουν πλήρη συμμόρφωση με την ΟΠΥ το συντομότερο δυνατόν και, σε κάθε περίπτωση, όχι αργότερα από το 2027· καλεί την Επιτροπή να εκδώσει συστάσεις προς τα κράτη μέλη προκειμένου να διασφαλιστεί η τήρηση της προθεσμίας του 2027· καλεί την Επιτροπή να στηρίξει τα κράτη μέλη στην εφαρμογή των οδηγιών για τα ύδατα με την παροχή τεχνικής βοήθειας και την κατάλληλη κατάρτιση, μέσω της ανταλλαγής ορθών πρακτικών και εμπειρογνωμοσύνης ώστε να εξασφαλιστεί η επίτευξη των στόχων της ΟΠΥ και μέσω της προώθησης προγραμμάτων επαγγελματικών ανταλλαγών μεταξύ των κρατών μελών· καλεί την Επιτροπή να παράσχει καθοδήγηση σχετικά με τις συνέπειες της απόφασης του Δικαστηρίου στην υπόθεση C-461/13 για την εφαρμογή της ΟΠΥ· καλεί την Επιτροπή να παράσχει σαφή καθοδήγηση σχετικά με την εφαρμογή των εξαιρέσεων σύμφωνα με το άρθρο 4 παράγραφος 4 στοιχείο γ) μετά το 2027·

9. καλεί τα κράτη μέλη να προσδιορίσουν τα μέτρα εφαρμογής που απαιτούνται για να εξασφαλιστεί ότι τα υδατικά συστήματα βρίσκονται σε καλή κατάσταση και να σχεδιάσουν τα προγράμματα μέτρων με βάση τα βέλτιστα διαθέσιμα αποδεικτικά στοιχεία· καλεί τα κράτη μέλη και την Επιτροπή να δημοσιοποιήσουν τα προγράμματα μέτρων των κρατών μελών και τις αντίστοιχες αξιολογήσεις, με σκοπό να βελτιωθεί το ποσοστό ορθών πρακτικών και στρατηγικών και να βελτιωθεί η πρόσβαση του κοινού σε πληροφορίες·

10. θεωρεί ότι η αρχή «ένα εκτός, όλα εκτός» θα πρέπει να παραμείνει αμετάβλητη· καλεί την Επιτροπή να εκπονήσει συμπληρωματικές μεθοδολογίες υποβολής εκθέσεων (όπως η απόσταση από τον στόχο, τα υλοποιούμενα μέτρα και η πρόοδος που σημειώνεται σε επιμέρους παραμέτρους ποιότητας) που δίνουν την ευκαιρία να αξιολογείται καλύτερα η πρόοδος όσον αφορά την επίτευξη καλής κατάστασης των υδάτων· τονίζει τη σημασία της διαφάνειας και της πλήρους ενημέρωσης του κοινού σχετικά με την ποιότητα και την ποσότητα του νερού στην ΕΕ·

11. εκφράζει τη λύπη του για τη χρήση εξαιρέσεων για πάνω από τα μισά υδατικά συστήματα της Ευρώπης, με περιορισμένη αιτιολόγηση· καλεί την Επιτροπή και τα κράτη μέλη να επικαιροποιήσει τα έγγραφα καθοδήγησης σχετικά με τη χρήση εξαιρέσεων προκειμένου να περιορισθεί η πρακτική αυτή σε πλήρως δικαιολογημένες περιπτώσεις μόνο, έτσι ώστε να μην παρεμποδίζει πλέον την επίτευξη των περιβαλλοντικών στόχων της ΟΠΥ· καλεί την Επιτροπή να κινεί άμεσα και συστηματικά διαδικασίες επί παραβάσει, όταν οι εξαιρέσεις δεν είναι δικαιολογημένες·

12. εκφράζει τη λύπη του για το γεγονός ότι η εφαρμογή της αρχής της ανάκτησης του κόστους, η οποία προβλέπει ότι όλοι οι χρήστες νερού συμμετέχουν οικονομικά αποτελεσματικά και αναλογικά στην ανάκτηση του κόστους των υπηρεσιών ύδρευσης, παραμένει χαμηλή έως ανύπαρκτη σε πολλά κράτη μέλη, ιδίως όσον αφορά τα νοικοκυριά, τη βιομηχανία και τη γεωργία· τονίζει ότι η χρήση του νερού σε ορισμένα μέρη της ΕΕ απειλεί την ποσοτική κατάσταση των υδατικών συστημάτων πέραν του επιπέδου των διατηρούμενων οικολογικών ροών· καλεί τα κράτη μέλη και τις περιφερειακές αρχές τους να εφαρμόσουν κατάλληλες πολιτικές τιμολόγησης του νερού και να εφαρμόσουν πλήρως την αρχή της ανάκτησης του κόστους, όσον αφορά τόσο το περιβαλλοντικό κόστος όσο και το κόστος των πόρων, σύμφωνα με την οδηγία πλαίσιο για τα ύδατα και να εφαρμόσουν επίσης την αρχή «ο ρυπαίνων πληρώνει»· υπενθυμίζει ότι η αρχή της ανάκτησης του κόστους θα πρέπει να εφαρμόζεται σε σχέση με τις κοινωνικές, περιβαλλοντικές και οικονομικές επιπτώσεις της εν λόγω πρόσβασης, καθώς και τις γεωγραφικές και κλιματικές συνθήκες των επηρεαζόμενων περιοχών· καλεί την Επιτροπή να επιβάλει αυτή την αρχή· τονίζει, ωστόσο, ότι πρέπει να εξασφαλιστεί το δικαίωμα στην ύδρευση και την αποχέτευση και να έχει ο καθένας πρόσβαση σε οικονομικά προσιτές και καλής ποιότητας υπηρεσίες ύδρευσης·

13. καλεί την Επιτροπή να αναλάβει αυστηρή και ταχεία δράση εναντίον των παραβάσεων από κράτη μέλη ώστε να εξασφαλιστεί ότι όλα τα κράτη μέλη συμμορφώνονται πλήρως με τη νομοθεσία για τα ύδατα και ιδίως με την ΟΠΥ, το συντομότερο δυνατόν και το αργότερο έως το 2027· παροτρύνει την Επιτροπή να δώσει συνέχεια, με αυστηρές και ταχείες ενέργειες, στις ανοικτές διαδικασίες επί παραβάσει που σχετίζονται με συστημικές παραβιάσεις της νομοθεσίας για τα ύδατα· καλεί την Επιτροπή να ενισχύσει τους πόρους της σε σχέση με τις διαδικασίες επί παραβάσει γενικώς και με την περιβαλλοντική νομοθεσία της ΕΕ ειδικότερα·

14. σημειώνει ότι η κλιματική αλλαγή έχει και θα συνεχίσει να έχει σημαντικές αρνητικές επιπτώσεις στις πηγές γλυκού νερού με ξηρασία που οδηγεί σε εξάντληση της ροής ποταμών και σε υψηλότερες συγκεντρώσεις ρύπων, κυρίως στις «κλειστές» ζώνες νερού καθώς και σε έντονες βροχοπτώσεις που οδηγούν σε αυξημένη αστική και γεωργική απορροή· υπενθυμίζει ότι η συχνότερη εμφάνιση ακραίων κλιματικών φαινομένων, όπως κυκλώνων και καταιγίδων, οδηγεί σε αύξηση της αλατότητας των γλυκών και των παράκτιων υδάτων· τονίζει ότι η αύξηση των θερμοκρασιών οδηγεί σε αυξημένη υδατική καταπόνηση, επηρεάζοντας το περιβάλλον, αρκετούς οικονομικούς τομείς που εξαρτώνται από την υψηλή άντληση και χρήση νερού, καθώς και την ποιότητα ζωής· υπογραμμίζει ότι η ανθεκτικότητα των υδάτινων οικοσυστημάτων, οι πλημμύρες και η λειψυδρία και οι επιπτώσεις τους στην παραγωγή τροφίμων πρέπει να ληφθούν δεόντως υπόψη στην επικείμενη στρατηγική της ΕΕ για την προσαρμογή στην κλιματική αλλαγή, σύμφωνα με το άρθρο 2 παράγραφος 1 στοιχείο β) της Συμφωνίας του Παρισιού και επίσης στη διαδικασία υλοποίησης της ΟΠΥ (ΣΔΛΑΠ)·

15. πιστεύει ότι η Επιτροπή πρέπει να υποστηρίξει τα κράτη μέλη στην ανταλλαγή και τη διευκόλυνση της διάδοσης γνώσεων και «βέλτιστων πρακτικών» σχετικά με τις διάφορες προσπάθειες προσαρμογής στην κλιματική αλλαγή σε περιφερειακό και τοπικό επίπεδο στην ΕΕ·

16. τονίζει ότι τα ποτάμια και οι υγροβιότοποι αποτελούν τις πιο απειλούμενες περιοχές παρά το γεγονός ότι θεωρούνται οι μεγαλύτεροι πάροχοι υπηρεσιών των οικοσυστημάτων· υπενθυμίζει ότι οι υγροβιότοποι, όπως τα θαλάσσια και παράκτια οικοσυστήματα, διαδραματίζουν θεμελιώδη ρόλο στη ρύθμιση των υδάτων και του κλίματος και παρέχουν υπηρεσίες μέσω των φυσικών τους οικοσυστημάτων, των πόρων τους και της ανάπτυξης οικονομικών ή πολιτιστικών δραστηριοτήτων, που εξαρτώνται όλα από μια καλή οικολογική κατάσταση των υδάτινων πόρων· επισημαίνει ότι οι υγροβιότοποι είναι καταβόθρες άνθρακα και σταθεροποιητές του κλίματος σε παγκόσμιο επίπεδο, παίζουν σημαντικό ρόλο στον μετριασμό των πλημμυρών και της ξηρασίας, παρέχουν καθαρό νερό, προστατεύουν τις ακτές, αναζωογονούν υπόγειους υδροφόρους ορίζοντες, διατηρούν μεγάλη γεωποικιλότητα, διαδραματίζουν ουσιαστικό ρόλο στο τοπίο και παρέχουν ψυχαγωγικές και πολιτιστικές υπηρεσίες στην κοινωνία· ζητεί, ως εκ τούτου, από την Επιτροπή και τα κράτη μέλη να λάβουν μέτρα για τη μείωση της εκμετάλλευσης των υδροφόρων οριζόντων, να σχεδιάσουν την αστική ανάπτυξη εκτός των πλημμυροπεδιάδων και να σεβαστούν τη βιοποικιλότητα που συνδέεται με τα ποτάμια και τους υγροβιότοπους·

17. τονίζει ότι η αποδοτική χρήση των υδάτων συμβάλλει σημαντικά στην επίτευξη των κλιματικών στόχων της ΕΕ, καθώς μπορεί να εξοικονομήσει ενέργεια που χρησιμοποιείται για την άντληση νερού, να μειώσει την ποσότητα χημικών ουσιών που χρησιμοποιούνται για την επεξεργασία των υδάτων και να μειώσει την καταπόνηση των υδάτων· σημειώνει ότι υπάρχουν υψηλά ποσοστά διαρροών από αγωγούς σε ορισμένα κράτη μέλη, κάτι που δεν είναι αποδεκτό βάσει των στόχων της κλιματικής αλλαγής και των προσπαθειών για αποδοτική χρήση των πόρων· επικροτεί το γεγονός ότι, δυνάμει της νέας οδηγίας για το πόσιμο νερό, η Επιτροπή θα αξιολογήσει τα ποσοστά διαρροής και θα θέσει κατώτατες τιμές οι οποίες θα επιφέρουν τη λήψη μέτρων στα αντίστοιχα κράτη μέλη· επικροτεί επίσης τη νέα υποχρέωση των μεγάλων εταιρειών ύδρευσης να εξασφαλίζουν τη διαφάνεια όσον αφορά τα ποσοστά διαρροών·

18. σημειώνει ότι, σε όλη την ΕΕ, υδατικά συστήματα που χρησιμοποιούνται για την παραγωγή πόσιμου νερού αντιμετωπίζουν νέες και παλιές πιέσεις που επιφέρουν αυξημένη ανάγκη για προσπάθειες επεξεργασίας καθαρισμού του νερού από μέρους των προμηθευτών ύδρευσης· καλεί τα κράτη μέλη να εφαρμόσουν πλήρως το άρθρο 7 παράγραφος 3 της ΟΠΥ και να λάβουν όλα τα απαραίτητα μέτρα για να ανασχέσουν την επιδείνωση των υδατικών συστημάτων για την άντληση νερού που προορίζεται για ανθρώπινη κατανάλωση·

19. εκφράζει την ικανοποίησή του για τα στοιχεία που αποδεικνύουν ότι οι οδηγίες έχουν οδηγήσει σε μείωση της χημικής ρύπανσης στα ύδατα της ΕΕ· θεωρεί ωστόσο ότι υπάρχει επείγουσα ανάγκη βελτίωσης στον τομέα των χημικών ουσιών· σημειώνει ότι η Επιτροπή έχει εντοπίσει απροσδόκητες διαφορές μεταξύ των κρατών μελών, κυρίως όσον αφορά τον τρόπο επικαιροποίησης του καταλόγου των ουσιών προτεραιότητας και τον τρόπο με τον οποίο λαμβάνονται υπόψη οι συνδυασμένες επιπτώσεις των μειγμάτων· σημειώνει περαιτέρω ότι η οδηγία σχετικά με τις ουσίες προτεραιότητας μέχρι στιγμής δεν περιλαμβάνει σχεδόν καθόλου ουσίες σχετικές με την παροχή πόσιμου νερού· επισημαίνει ότι οι σημαντικές διαφορές στις προσεγγίσεις όσον αφορά τις μεθόδους ταξινόμησης, αξιολόγησης και υποβολής εκθέσεων καθιστούν δύσκολες τις συγκρίσεις και τις αναλύσεις σε επίπεδο ΕΕ·

20. καλεί την Επιτροπή να λάβει όλα τα αναγκαία μέτρα προκειμένου να επιτευχθεί καλή χημική κατάσταση και να αναλαμβάνει αποφασιστική δράση σε ολόκληρη την ΕΕ όταν τα κράτη μέλη δεν εκπληρώνουν τα πρότυπα ποιότητας του περιβάλλοντος για τις ουσίες προτεραιότητας που εμπίπτουν στο πεδίο εφαρμογής της νομοθεσίας της ΕΕ· τονίζει ότι οι ουσίες που είναι συναφείς με την παραγωγή πόσιμου νερού, όπως οι υπερ- και πολυφθοριωμένες αλκυλιωμένες ουσίες (PFAS) και τα συναφή φαρμακευτικά προϊόντα, θα πρέπει να προστεθούν στον κατάλογο ουσιών προτεραιότητας· θεωρεί ότι οι ρύποι που προκαλούν νέες ανησυχίες και η μεικτή τοξικότητα μπορούν και θα πρέπει να αντιμετωπιστούν στο πλαίσιο της ΟΠΥ και των ειδικών «θυγατρικών» οδηγιών της· καλεί την Επιτροπή να επικαιροποιήσει και να προσθέσει τις σχετικές ουσίες στα παραρτήματα της οδηγίας για τις ουσίες προτεραιότητας και της οδηγίας για τα υπόγεια ύδατα, ώστε να διευκολυνθεί η επίτευξη των στόχων της ΟΠΥ και να προστατευτούν καλύτερα οι πόροι πόσιμου νερού· καλεί την Επιτροπή να ευθυγραμμίσει την εφαρμογή της νομοθεσίας για τα ύδατα με τη χημική στρατηγική για την αειφορία και με τη στρατηγική για τη βιοποικιλότητα, ώστε να προστατεύονται επαρκώς τα συστήματα γλυκών υδάτων και τα οικοσυστήματά τους, να ορίσει χρονοδιάγραμμα για τη σταδιακή κατάργηση όλων των μη ουσιωδών χρήσεων των PFAS και να ενθαρρύνει την ανάπτυξη ασφαλών και μη ανθεκτικών εναλλακτικών λύσεων για όλες τις χρήσεις των PFAS· προτρέπει την Επιτροπή να χρηματοδοτήσει την έρευνα και την ανάπτυξη στρατηγικών για την αντιμετώπιση των πανταχού παρουσών, ανθεκτικών βιοσυσσωρεύσιμων και τοξικών ουσιών (uPBT), με στόχο τη βελτίωση της ποιότητας των υδατικών συστημάτων και τη μείωση των κινδύνων για την υγεία των ζώων και των ανθρώπων, και για το περιβάλλον· συνιστά την εκπόνηση νέων κατευθυντήριων γραμμών για τη βελτίωση των μεθόδων παρακολούθησης και υποβολής εκθέσεων σχετικά με τα χημικά μείγματα καθώς και με τις επιδράσεις συνδυασμού παραγόντων· ζητεί μια πιο εκτεταμένη χρήση του καταλόγου επιτήρησης για την παρακολούθηση πιθανών ρύπων των υδάτων και τον προσδιορισμό του κινδύνου που επιφέρουν για το υδάτινο περιβάλλον· καλεί την Επιτροπή να επιταχύνει το έργο της για την ανάπτυξη μεθόδων αξιολόγησης και διαχείρισης των χημικών μειγμάτων και να συμπληρώσει το έργο της με τη θέσπιση ενός παράγοντα αξιολόγησης μειγμάτων·

21. σημειώνει ότι, σύμφωνα με εκτιμήσεις, τα μικροπλαστικά παραμένουν στα γλυκά ύδατα για αιώνες χρόνια και ότι οι υφιστάμενες μονάδες επεξεργασίας υδάτων δεν φιλτράρουν εντελώς αυτά τα σωματίδια· επομένως, επικροτεί την απόφαση να αναπτυχθεί μια μεθοδολογία για την παρακολούθηση των μικροπλαστικών και την κατάρτιση ενός καταλόγου επιτήρησης στην αναθεωρημένη οδηγία για το πόσιμο νερό· προτρέπει την Επιτροπή και τα κράτη μέλη να αυξήσουν τα μέτρα ελέγχου στην πηγή για την επίτευξη ενός μη τοξικού περιβάλλοντος και μιας κυκλικής οικονομίας· τονίζει ότι η μείωση των εκπομπών στην πηγή θα μετρίαζε την πίεση στα οικοσυστήματα και θα μείωνε το κόστος της επεξεργασίας του νερού· ζητεί αποφασιστική δράση σε επίπεδο ΕΕ, κρατών μελών και σε περιφερειακό επίπεδο, για την αντιμετώπιση ρύπων που προκαλούν νέες ανησυχίες, όπως οι PFAS, τα μικροπλαστικά, οι χημικοί ενδοκρινικοί διαταράκτες και τα φαρμακευτικά προϊόντα, μέσω μιας ολιστικής προσέγγισης που ξεκινά με μέτρα ελέγχου στην πηγή και, φτάνει σε συμπληρωματικές λύσεις στο τέλος της παραγωγικής διαδικασίας ως έσχατη λύση· καλεί την Επιτροπή και τα κράτη μέλη να εφαρμόσουν πλήρως μια προσέγγιση κύκλου ζωής όσον αφορά τους ρύπους, ενώ παράλληλα εφαρμόζουν την αρχή «ο ρυπαίνων πληρώνει», επίσης άλλων μέσω καινοτόμων μέσων, όπως συστημάτων διευρυμένης ευθύνης του παραγωγού, για τη χρηματοδότηση λύσεων επεξεργασίας·

22. τονίζει τη σημασία της ενίσχυσης των δράσεων για την αντιμετώπιση του ευτροφισμού τόσο των γλυκών όσο και των αλμυρών υδάτων που προκαλείται από άζωτο και φώσφορο από όλες τις πηγές, μεταξύ άλλων από τη γεωργία και τα μη επεξεργασμένα ή ακατάλληλα επεξεργασμένα λύματα· υπενθυμίζει ότι ο ευτροφισμός αποδυναμώνει την περιβαλλοντική κατάσταση των υδατικών συστημάτων και τα καθιστά πιο ευάλωτα σε χωροκατακτητικά ξένα είδη· παροτρύνει όλους τους γεωργούς να χρησιμοποιούν το εργαλείο βιωσιμότητας των γεωργικών εκμεταλλεύσεων για τα θρεπτικά συστατικά, το οποίο διευκολύνει την καλύτερη διαχείριση και μειώνει τη διαρροή θρεπτικών ουσιών στα υπόγεια και στα επιφανειακά ύδατα· καλεί τα κράτη μέλη να εντοπίσουν επαρκώς τις ζώνες που είναι ευάλωτες στη νιτρορύπανση και να εφαρμόσουν πλήρως και να ενισχύσουν τα μέτρα που λαμβάνονται βάσει της οδηγίας για τη νιτρορύπανση·

23. επισημαίνει ότι η τρέχουσα κρίση βιοποικιλότητας θα πρέπει να αντιμετωπιστεί πλήρως από τα κράτη μέλη όσον αφορά την εφαρμογή των πολιτικών για τα ύδατα, με ελαχιστοποίηση των παραγόντων καταπόνησης των υδατικών οικοσυστημάτων και αποκατάσταση των υποβαθμισμένων οικοσυστημάτων· υπογραμμίζει τη σημασία της νέας στρατηγικής για τη βιοποικιλότητα με ορίζοντα το 2030· υπενθυμίζει ότι κατά την εφαρμογή της ΟΠΥ θα πρέπει να εξασφαλιστεί η πλήρης συνοχή με τη νέα στρατηγική για τη βιοποικιλότητα, τις οδηγίες για τη φύση και τη λοιπή περιβαλλοντική νομοθεσία·

24. επικροτεί τη δέσμευση της Επιτροπής στο πλαίσιο της στρατηγικής της για τη βιοποικιλότητα για το 2030, να αποκαταστήσει 25 000 χλμ. ποταμών ελεύθερης ροής στην ΕΕ μέσω της απομάκρυνσης φραγμών και της αποκατάστασης των πλημμυροπεδιάδων, και να θεσπίσει πανενωσιακή μεθοδολογία και διατάξεις για τη χαρτογράφηση και την αξιολόγηση της κατάστασης των οικοσυστημάτων και τη διασφάλιση της καλής κατάστασής τους· σημειώνει ότι υπάρχουν σήμερα 21 000 υδροηλεκτρικοί σταθμοί στην ΕΕ και ότι οι υδροηλεκτρικοί σταθμοί παραγωγής ενέργειας και οι μικροί υδροηλεκτρικοί σταθμοί παρέχουν το μεγαλύτερο μερίδιο ανανεώσιμων πηγών ενέργειας στην ΕΕ· λαμβάνει υπό σημείωση τις εξελίξεις στον τομέα της υδροηλεκτρικής ενέργειας χαμηλών επιπτώσεων· επισημαίνει, ωστόσο, ότι η κατασκευή φραγμάτων μπορεί να επηρεάσει αρνητικά τους οικοτόπους και να δημιουργήσει σημαντικές πιέσεις για τα επιφανειακά ύδατα· υπενθυμίζει ότι η ΟΠΥ θέτει αυστηρά κριτήρια για την προστασία των υδρομορφολογικών συνθηκών· καλεί την Επιτροπή και τα κράτη μέλη να εξασφαλίσουν ότι διενεργούνται αυστηρές αξιολογήσεις των επιπτώσεων των συνακόλουθων μεταβολών στην ποιότητα και την ποσότητα των υδάτων και στα οικοσυστήματα και ότι γίνονται σεβαστοί οι στόχοι της ΟΠΥ σε όλα τα υφιστάμενα και τα δυνητικά νέα υδροηλεκτρικά έργα· επομένως, καλεί επειγόντως την Επιτροπή να διαβουλεύεται με όλες τις σχετικές Γενικές Διευθύνσεις, συμπεριλαμβανομένης της Γενικής Διεύθυνσης Ενέργειας, κατά την αξιολόγηση των περιβαλλοντικών επιπτώσεων των υδροηλεκτρικών μονάδων παραγωγής ενέργειας, και να λαμβάνει υπόψη τις συστάσεις τους·

25. καλεί τα κράτη μέλη και την Επιτροπή να λάβουν όλα τα απαραίτητα μέτρα για την ελαχιστοποίηση των πιέσεων στα συστήματα επιφανειακών υδάτων, ώστε να αποκατασταθούν οι φυσικές λειτουργίες των ποταμών και να προστατευτούν τα οικοσυστήματα· καλεί τα κράτη μέλη να μη κατασκευάζουν υδροηλεκτρικούς σταθμούς σε προστατευόμενες περιοχές και να αποφεύγουν άλλα έργα που θα επέφεραν σημαντικές υδρομορφολογικές πιέσεις στα ύδατα σε προστατευόμενες περιοχές· θεωρεί ότι επιδοτήσεις της ΕΕ και η δημόσια χρηματοδότηση σε περιοχές πλην των προστατευόμενων θα πρέπει να χορηγούνται μόνο σε νέες υδροηλεκτρικές μονάδες για τις οποίες τα συνολικά οφέλη υπερτερούν σαφώς των συνολικών αρνητικών επιπτώσεων·

26. επαινεί το γεγονός ότι, σύμφωνα με την 10η διετή έκθεση σχετικά με την εφαρμογή της ΟΕΑΛ από τα κράτη μέλη ( 30 ) , η συλλογή και επεξεργασία των αστικών λυμάτων έχει βελτιωθεί κατά την τελευταία δεκαετία στην ΕΕ, καθώς και το γεγονός ότι η ΟΕΑΛ έχει επιτύχει τη μείωση των φορτίων ρύπανσης, συμβάλλοντας έτσι στη βελτίωση της ποιότητας των υδάτων· εκφράζει, ωστόσο, τη λύπη του για το γεγονός ότι δεν έχει ακόμη επιτευχθεί πλήρης συμμόρφωση με την ΟΕΑΛ, καθώς ορισμένα κράτη μέλη εξακολουθούν να απέχουν πολύ από τους στόχους τους· υποστηρίζει την άποψη της Επιτροπής ότι απαιτούνται περαιτέρω ενέργειες για την αντιμετώπιση της υπολειπόμενης ρύπανσης, των ρύπων που προκαλούν νέες ανησυχίες, της χρήσης της ενέργειας και της διαχείρισης της ιλύος, καθώς και θεμάτων διακυβέρνησης· εκφράζει περαιτέρω τη λύπη του για το γεγονός ότι η αξιολόγηση της ΟΕΑΛ δεν αναλύει την αποτελεσματικότητα όσον αφορά τις απορρίψεις βιομηχανικών λυμάτων στα αποχετευτικά δίκτυα και τις εγκαταστάσεις επεξεργασίας αστικών λυμάτων (ΟΕΑΛ)·

27. καλεί την Επιτροπή να λάβει υπόψη τα ανωτέρω κατά την αναθεώρηση της ΟΕΑΛ· προτρέπει την Επιτροπή να στηρίζει τα κράτη μέλη στην εφαρμογή της οδηγίας μέσω της παροχής της δυνατότητας βιώσιμης χρηματοδότησης των υδάτων και της παροχής κινήτρων για την ανάπτυξη και την εγκατάσταση καινοτόμων τεχνολογιών για τα λύματα. καλεί την Επιτροπή να εξετάζει προσεκτικά το πώς οι απαιτήσεις της ΟΕΑΛ που αφορούν τον σχεδιασμό, την κατασκευή και την επέκταση μονάδων επεξεργασίας αστικών λυμάτων σε όλα τα στάδια της τεχνικής ανάπτυξης αλληλεπιδρούν με την υποχρέωση της ΟΠΥ σχετικά με τη μη υποβάθμιση, προκειμένου να εξασφαλιστεί η συνοχή μεταξύ των δύο νομοθετικών πράξεων και η επεξεργασία των αστικών λυμάτων και παράλληλα να διατηρηθούν όλα τα κίνητρα για τη λήψη κατάλληλων τεχνικών μέτρων επεξεργασίας· ενθαρρύνει την Επιτροπή να λάβει νομοθετικά μέτρα, εάν είναι απαραίτητο· τονίζει ότι τα μέτρα που αποσκοπούν πρωτίστως στην επίλυση του προβλήματος στην πηγή είναι ζωτικής σημασίας για την αντιμετώπιση των ρύπων που προκαλούν νέες ανησυχίες· τονίζει ότι μια μελλοντική αναθεώρηση της ΟΕΑΛ θα πρέπει να ενσωματώνει επίσης αυτές τις νέες προκλήσεις που εγείρουν οι εν λόγω ρύποι·

28. επισημαίνει ότι η ΟΕΑΛ και η ΟΠΥ δεν αντιμετωπίζουν επαρκώς τα προβλήματα που απορρέουν από την κλιματική αλλαγή, όπως οι υπερχειλίσεις όμβριων υδάτων, οι αστικές απορροές και οι πλημμύρες σε οικισμούς, ούτε αντιμετωπίζουν τις επιπτώσεις των ανεπαρκώς επεξεργασμένων λυμάτων στον υδάτινο αποδέκτη· πιστεύει ότι η παρακολούθηση και ο έλεγχος των επιπτώσεων των αυξανόμενων υπερχειλίσεων όμβριων υδάτων και της αστικής απορροής χρήζουν καλύτερης αντιμετώπισης από την ΕΕ, τα κράτη μέλη και τις περιφερειακές αρχές της, καθώς αυτά τα φαινόμενα ρυπαίνουν σημαντικά τα επιφανειακά και υπόγεια υδατικά συστήματα στα οποία καταλήγουν τα ύδατα·

29. επιμένει ότι, κατά την αξιολόγηση των περιβαλλοντικών επιπτώσεων των υδροηλεκτρικών εγκαταστάσεων, απαιτείται μια ολιστική προσέγγιση, η οποία θα περιλαμβάνει το κοινωνιακό όφελος της παροχής ηλεκτρικής ενέργειας χωρίς ανθρακούχες εκπομπές και τη συμβολή της υδροηλεκτρικής ενέργειας και συσσώρευσης υδροηλεκτρικής ενέργειας με άντληση στην ασφάλεια του ενεργειακού εφοδιασμού και τις αρνητικές επιπτώσεις σε επιφανειακά ύδατα και οικότοπους· υπογραμμίζει σχετικά τη συμβολή που μπορεί να έχει η ηλεκτρική ενέργεια που παράγεται από υδροηλεκτρικές μονάδες στην επίτευξη των στόχων της ΕΕ για το κλίμα και την ενέργεια και των δεσμεύσεων της ΕΕ δυνάμει της Συμφωνίας του Παρισιού αλλά θεωρεί ότι τούτο δεν πρέπει να αποβαίνει εις βάρος των επιφανειακών υδάτων και της προστασίας των οικοτόπων· αναγνωρίζει ότι υπάρχουν τρόποι και τεχνολογίες για τη μείωση των επιπτώσεων στο περιβάλλον και στην υδρόβια άγρια πανίδα· επισημαίνει ότι υπάρχουν μεγάλες δυνατότητες αύξησης της αποδοτικότητας των υφιστάμενων υδροηλεκτρικών μονάδων στους ποταμούς·

30. σημειώνει ότι η μετάβαση από τις οδικές εμπορευματικές μεταφορές στις εσωτερικές πλωτές μεταφορές θα πρέπει να συνάδει πλήρως με την αρχή της μη υποβάθμισης της ΟΠΥ, καθώς και με άλλη περιβαλλοντική νομοθεσία, συμπεριλαμβανομένων των οδηγιών για τα πτηνά και τους οικοτόπους, και θα πρέπει να συμβαδίζει με τη στήριξη για βιώσιμα, εναλλακτικά καύσιμα και τεχνολογία και την εσωτερική ναυσιπλοΐα, όπως η ηλεκτροδότηση από την ξηρά προς τα πλοία, προκειμένου να μειωθούν οι εκπομπές αερίων του θερμοκηπίου και άλλοι ρύποι και να αποφευχθεί η υποβάθμιση της οικολογικής και χημικής κατάστασης των υδατικών συστημάτων και η υποβάθμιση της ποιότητας του αέρα, καθώς και να αποφευχθεί η πίεση στη βιοποικιλότητα·

31. σημειώνει την υψηλή κατανάλωση ενέργειας στον τομέα της ύδρευσης· καλεί την Επιτροπή να εξετάσει μέτρα ενεργειακής απόδοσης και το ενδεχόμενο χρήσης επεξεργασμένων λυμάτων ως «επιτόπιας» πηγής ανανεώσιμης ενέργειας· καλεί την Επιτροπή να προωθήσει βελτιώσεις ενεργειακής απόδοσης στις μονάδες επεξεργασίας λυμάτων, έτσι ώστε να αναγνωριστεί και να χρησιμοποιηθεί το δυναμικό εξοικονόμησης ενέργειας του κλάδου· επισημαίνει ότι, σύμφωνα με την αξιολόγηση της ΟΕΑΛ που διενέργησε η Επιτροπή, η δυνητική εξοικονόμηση ενέργειας κυμαίνεται μεταξύ 5 500 GWh και 13 000 GWh σε ετήσια βάση·

32. αναγνωρίζει ότι η συνολική άντληση υδάτων στην Ευρώπη έχει μειωθεί κατά ποσοστό μεγαλύτερο του 20 % κατά τα τελευταία 15 έτη· σημειώνει, ωστόσο, ότι οκτώ χώρες μπορούν να θεωρηθεί ότι αντιμετωπίζουν πρόβλημα ύδρευσης ( 31 ) , οι οποίες αντιπροσωπεύουν το 46 % του πληθυσμού της Ευρώπης, ότι ο αριθμός των χωρών που αντιμετωπίζουν πρόβλημα ύδρευσης αυξάνεται συνεχώς και ότι περίπου το ένα τέταρτο των υδάτων που εκτρέπονται από το φυσικό περιβάλλον της ΕΕ χρησιμοποιείται για γεωργικούς σκοπούς ( 32 ) · επισημαίνει το δυναμικό επαναχρησιμοποίησης των υδάτων για τη δημιουργία μιας κυκλικής οικονομίας για τους υδάτινους πόρους και τη μείωση της άμεσης απόληψης υδάτων από υδατικά συστήματα και υπόγεια ύδατα· επικροτεί τη συμφωνία Ευρωπαϊκού Κοινοβουλίου και Συμβουλίου σχετικά με τον νέο κανονισμό για την επαναχρησιμοποίηση του νερού, που θα διευκολύνει τη χρήση επεξεργασμένων αστικών λυμάτων για γεωργική άρδευση· υποστηρίζει τον συνεχή εκσυγχρονισμό των αρδευτικών υποδομών μέσω της καινοτομίας και των νέων τεχνολογιών.

33. υπογραμμίζει τη σημασία της εύρεσης συνεργειών μεταξύ των αξιολογήσεων του κινδύνου πλημμύρας και του σχεδιασμού πρόληψης και ετοιμότητας αντιμετώπισης καταστροφών στο πλαίσιο του μηχανισμού πολιτικής προστασίας της Ένωσης· καλεί την Επιτροπή, τα κράτη μέλη και, κατά περίπτωση, τις περιφερειακές αρχές να αναπτύξουν στρατηγικές διαχείρισης της ξηρασίας, ιδίως με σκοπό τη διασφάλιση της παροχής πόσιμου νερού και την εξασφάλιση της παραγωγής τροφίμων, στο πλαίσιο των ΣΔΛΑΠ και των σχεδίων διαχείρισης των κινδύνων πλημμύρας, και να ενσωματώσουν ψηφιοποιημένα συστήματα παρακολούθησης, ελέγχου και έγκαιρης προειδοποίησης για την κατάσταση της βλάστησης και την αντιμετώπιση της ξηρασίας, προκειμένου να στηρίξουν αποτελεσματικές και βασιζόμενες σε δεδομένα αποφάσεις σχετικά με μέτρα προστασίας, αντίδρασης και επικοινωνίας· καλεί την Επιτροπή και τα κράτη μέλη να θέσουν την αποκατάσταση των πλημμυροπεδιάδων και των υγροβιοτόπων, καθώς και την προστασία των υπόγειων υδατικών συστημάτων, στον πυρήνα αυτών των σχεδίων, καθώς τα υδατικά συστήματα και τα οικοσυστήματα σε καλή κατάσταση είναι απαραίτητα για τη μείωση των αρνητικών επιπτώσεων τόσο των ξηρασιών όσο και των πλημμυρών·

34. σημειώνει ότι ένας τομέας στον οποίο η ΟΠΥ κρίθηκε αναποτελεσματική από τους συμφεροντούχους ήταν η διαχείριση των επιπτώσεων των ξηρασιών ( 33 ) · καλεί τα κράτη μέλη να καταβάλουν περισσότερες προσπάθειες για την αντιμετώπιση της κλιματικής αλλαγής και των νέων προβλημάτων (υπερ)άντλησης που ενδέχεται να προκύψουν σε λεκάνες απορροής ποταμών, συμπεριλαμβανομένων εκείνων που κατά παράδοση δεν αντιμετώπιζαν προκλήσεις άντλησης ( 34 ) · σημειώνει ότι μια ολιστική προσέγγιση όσον αφορά τη διαχείριση των υδάτων και την προσαρμογή στην κλιματική αλλαγή θα μπορούσε κάνει πιο αποτελεσματικές τις αντιδράσεις και να μειώσει τον αντίκτυπο ακραίων φαινομένων· ζητεί την πλήρη ενσωμάτωση των προβληματισμών σχετικά με την κλιματική αλλαγή στην εφαρμογή της οδηγίας και επισημαίνει επίσης στο πλαίσιο αυτό τις δυνατότητες λύσεων που βασίζονται στη φύση· επαναλαμβάνει ότι θα πρέπει να εξασφαλιστούν επαρκείς δημόσιες δαπάνες για τους στόχους της ΟΠΥ και τις απαιτούμενες προσαρμογές·

35. Προτείνει να αντιμετωπιστούν οι ξηρασίες και η λειψυδρία με την απόδοση προτεραιότητας στην άντληση νερού για την παραγωγή πόσιμου νερού έναντι άλλων χρήσεων, προκειμένου να διασφαλιστεί η εκπλήρωση του ανθρώπινου δικαιώματος στο νερό, και με την εφαρμογή λύσεων για τη συλλογή όμβριων υδάτων και πλημμυρικών κυμάτων για μεταγενέστερη χρήση, συμπεριλαμβανομένων, μεταξύ άλλων, έργων συλλογής ομβρίων υδάτων στον σχεδιασμό κτιρίων και υποδομών, υπόγειων λεκανών αποθήκευσης, διπλού συστήματος διανομής νερού σε κατοικίες και έργων επαναχρησιμοποίησης των παροπλισμένων λατομείων, όπου κρίνεται σκόπιμο· ενθαρρύνει την έρευνα και τις επενδύσεις σε μέτρα που συμβάλλουν στην καταπολέμηση της ξηρασίας και της λειψυδρίας·

36. τονίζει την ανάγκη ευθυγράμμισης της Κοινής Γεωργικής Πολιτικής (ΚΓΠ), της οδηγίας για το πόσιμο νερό ( 35 ) , της οδηγίας για τη νιτρορύπανση, του κανονισμού για τα φυτοπροστατευτικά προϊόντα ( 36 ) και του κανονισμού REACH με την ΟΠΥ όσον αφορά την ανάγκη για αυξημένα μέτρα προστασίας των υδάτων και αποδοτική χρήση των υδάτων στη γεωργία· υπογραμμίζει την ανάγκη για σημαντική αύξηση της χρηματοδότησης των μέτρων για το περιβάλλον και την κλιματική αλλαγή και στους δύο πυλώνες της ΚΓΠ, καθώς και για πρόσθετη χρηματοδότηση στοχευμένων οικολογικών μέτρων στο πλαίσιο της αναθεώρησης της ΚΓΠ, προκειμένου να διασφαλιστεί η βιώσιμη διαχείριση των υδάτων και να βελτιωθεί η ποιότητα του εδάφους· παροτρύνει τα κράτη μέλη να ενσωματώσουν και να εφαρμόσουν στα στρατηγικά τους σχέδια για την ΚΓΠ τη μείωση της χρήσης λιπασμάτων, καθώς και της χρήσης και των κινδύνων των φυτοφαρμάκων, και να εφαρμόσουν στοιχεία που σχετίζονται με το νερό στα συστήματα αιρεσιμότητας που εφαρμόζουν· καλεί την Επιτροπή να αναδείξει τη ρύπανση των γλυκών υδάτων και την υπεράντληση σε θέματα προτεραιότητας στις συστάσεις προς τα κράτη μέλη που σχετίζονται με την ΚΓΠ· καλεί, τέλος, την Επιτροπή να διασφαλίσει ότι η ΟΠΥ εφαρμόζεται επίσης μέσω της πολιτικής συνοχής (κανονισμός περί κοινών διατάξεων ( 37 ) , Ευρωπαϊκό Ταμείο Περιφερειακής Ανάπτυξης/Ταμείο Συνοχής ( 38 ) ) και σύμφωνα με τον στόχο πολιτικής 2 του ΚΚΔ·

37. επικροτεί τους στόχους για τη μείωση της χρήσης και των κινδύνων των φυτοφαρμάκων κατά 50 % έως το 2030 και για τη μείωση της απώλειας θρεπτικών ουσιών από τα λιπάσματα, όπως καθορίζονται στις στρατηγικές «από το αγρόκτημα στο πιάτο» και για τη βιοποικιλότητα, την απόφαση αναθεώρησης της οδηγίας για την αειφόρο χρήση των φυτοφαρμάκων και την ενσωμάτωση της βελτιωμένης διαχείρισης των θρεπτικών ουσιών στους στόχους των νέων στρατηγικών σχεδίων της ΚΓΠ και των δύο στρατηγικών· ζητεί να μετουσιωθούν σε νομοθεσία οι προαναφερόμενες επιδιώξεις και οι στόχοι, καθώς και το επικείμενο σχέδιο δράσης για μηδενική ρύπανση· τονίζει την επείγουσα ανάγκη μείωσης των επιπτώσεων των γεωργικών φαρμάκων στους πόρους πόσιμου νερού μέσω της πλήρους συνεκτίμησης της προστασίας των εν λόγω πόρων κατά την (επαν-)έγκριση δραστικών ουσιών και την (επαν-)αδειοδότηση γεωργικών φαρμάκων·

38. καλεί την Επιτροπή να βελτιώσει την ομογενοποίηση των προτύπων και να μειώσει το μεγάλο εύρος των κατώτατων ορίων εντός των κρατών μελών στην οδηγία σχετικά με τα υπόγεια ύδατα·

39. καλεί την Επιτροπή και τα κράτη μέλη να ενισχύσουν τις συνέργειες μεταξύ των πολιτικών για τα ύδατα και τη βιοποικιλότητα, μέσω της θέσπισης κατάλληλων μέτρων για την καλύτερη προστασία των μικρών υδατικών συστημάτων και των οικοσυστημάτων υπόγειων υδάτων στο πλαίσιο της διαχείρισης των λεκανών απορροής ποταμού, συμπεριλαμβανομένων των απαιτήσεων υποβολής στοιχείων, της καθοδήγησης και των έργων·

40. ενθαρρύνει την Επιτροπή και τα κράτη μέλη να ενσωματώσουν καλύτερα την οδηγία για τη διαχείριση των κινδύνων πλημμύρας στις πολιτικές για την ιεράρχηση των λύσεων που βασίζονται στη φύση, και να προσαρμόσουν ανάλογα τις χρηματοδοτικές ροές επισημαίνει τη σημασία της διαχείρισης των λεκανών απορροής με ολοκληρωμένο και ολιστικό τρόπο·

41. ζητεί από την Επιτροπή και τα κράτη μέλη να εφαρμόσουν μια ολοκληρωμένη προσέγγιση μεταξύ της ΟΠΥ και της οδηγίας πλαισίου για τη θαλάσσια στρατηγική, δεδομένου ότι το 97,3 % των υδάτινων πόρων στη γη προέρχεται από τους ωκεανούς και ότι τα υπόγεια, ηπειρωτικά, μεταβατικά, παράκτια και θαλάσσια ύδατα συνδέονται μέσω του κύκλου νερού και της σύνδεσης στεριάς-θάλασσας·

42. ζητεί να ληφθούν αυξημένα μέτρα με επαρκή χρηματοδότηση για τη βελτίωση της μετανάστευσης των ψαριών σε όλη την ΕΕ· ζητεί να συμπεριληφθεί η συνδεσιμότητα των ποταμών στα κριτήρια τεχνικού ελέγχου που αναπτύσσονται στο πλαίσιο της πράσινης ταξινόμησης της ΕΕ, όπου αρμόζει, και να θεωρηθούν τα έργα που αφορούν την ενέργεια και τις μεταφορές βιώσιμα μόνο όταν περιλαμβάνουν οιονεί φυσικές ιχθυοδιόδους·

43. σημειώνει ότι η «βιώσιμη χρήση και προστασία των υδάτων και των θαλάσσιων πόρων» αποτελεί έναν από τους έξι περιβαλλοντικούς στόχους του συστήματος ταξινόμησης της ΕΕ για τη βιώσιμη χρηματοδότηση· ενθαρρύνει, επομένως, τη χρήση της για την καθοδήγηση των δημόσιων και των ιδιωτικών επενδύσεων, ώστε να εξασφαλίζεται η προστασία των υδατικών συστημάτων·

44. καλεί την Επιτροπή και τα κράτη μέλη να υιοθετήσουν, στον επόμενο κύκλο υδρολογικού σχεδιασμού, όλα τα απαραίτητα μέτρα που διευκολύνουν τη διατήρηση και ανάκαμψη των υδρόβιων οικοσυστημάτων, προωθούν λύσεις με βάση τη φύση, εμπλέκουν τον χρηματοπιστωτικό τομέα μέσω της προώθησης βιώσιμων επενδύσεων και προωθούν την κατάρτιση και την εκπαίδευση ως προς την πράσινη ανάπτυξη·

45. καλεί την Επιτροπή να συνδράμει και να υποστηρίξει τα κράτη μέλη όσον αφορά τον διασυνοριακό συντονισμό των υδατικών συστημάτων της ΟΠΥ· καλεί τα κράτη μέλη να δώσουν προτεραιότητα στα μέτρα της ΟΠΥ και την εφαρμογή της ΟΕΑΛσε διασυνοριακές περιοχές και να βελτιώσουν τη συνεργασία σε διεθνείς λεκάνες απορροής·

46. παροτρύνει την Επιτροπή να εξορθολογίσει και να βελτιώσει τα συστήματα παρακολούθησης για την ποιότητα των υδάτων και τους περιβαλλοντικούς ρύπους, συλλέγοντας, μεταξύ άλλων, δεδομένα σχετικά με τις κύριες πηγές εκπομπής επικίνδυνων ουσιών, συμπεριλαμβανομένων των ραδιενεργών καταλοίπων και των καταλοίπων φυτοφαρμάκων και των μεταβολιτών, των βιοκτόνων, των φαρμακευτικών καταλοίπων, των χημικών ουσιών που προκαλούν ανησυχία — όπως οι PFAS — και των μικροπλαστικών, καθώς και άλλων ρύπων που προκαλούν νέες ανησυχίες στα υδατικά συστήματα της ΕΕ, και να εφαρμόσει τη χρήση των τελευταίων, πλέον αποτελεσματικών διαθέσιμων τεχνικών· προτρέπει την Επιτροπή να εκδώσει κατευθυντήριες γραμμές για εναρμονισμένα πρότυπα σχετικά με την παρακολούθηση των δικτύων και την υποβολή στοιχείων· καλεί την Επιτροπή να διευκολύνει στο σχέδιο δράσης μηδενικής ρύπανσης τη χρήση μη επεμβατικών μεθόδων παρακολούθησης και βιοδεικτών, με σκοπό την ελαχιστοποίηση της έκθεσης των ανθρώπων και της άγριας ζωής σε ρύπους στην ατμόσφαιρα, το έδαφος και τα ύδατα· προτρέπει τα κράτη μέλη να χρησιμοποιούν τα οικεία δίκτυα ολοκληρωμένης παρακολούθησης κατά την υποβολή στοιχείων προς την Επιτροπή·

47. καλεί την Επιτροπή, τα κράτη μέλη και τις εταιρείες ύδρευσης να προωθούν την ψηφιοποίηση και να ενισχύουν τη χρήση δεδομένων διαχείρισης και μετρήσεων για την τεκμηριωμένη λήψη αποφάσεων τόσο σε κανονιστικό επίπεδο όσο και σε επίπεδο κατανάλωσης· ζητεί την εφαρμογή τεχνολογιών για τα ύδατα που βασίζονται στην ψηφιοποίηση οι οποίες επιτρέπουν την εξ αποστάσεως παρακολούθηση και υποβολή στοιχείων σχετικά με την ποιότητα των υδάτων, τις διαρροές, τη χρήση και τους πόρους·

48. σημειώνει τις δυνατότητες της ψηφιοποίησης και της τεχνητής νοημοσύνης όσον αφορά τη βελτίωση της διαχείρισης και της παρακολούθησης των υδατικών συστημάτων, τη δημιουργία καλύτερων δεδομένων και την ανάλυση των αποδεικτικών στοιχείων για την υποστήριξη των φορέων λήψης αποφάσεων, δεδομένου ότι οι τεχνολογίες αυτές θα μπορούσαν να συμβάλλουν σημαντικά στον γρήγορο εντοπισμό μικρών αλλαγών στην ποιότητα των υδάτων που θα μπορούσαν να αποτελέσουν απειλή για τα υδατικά συστήματα, στην αξιολόγηση βέλτιστων πρακτικών και στον προσδιορισμό των οικονομικά αποδοτικότερων μέτρων·

49. καλεί τα κράτη μέλη να δημιουργήσουν νομικά πλαίσια που αποφεύγουν καταστάσεις στις οποίες οι οντότητες που ελέγχουν τα υδατικά συστήματα χρηματοδοτούνται από δραστηριότητες που υποβαθμίζουν τη χημική και οικολογική κατάστασή τους· καλεί τα κράτη μέλη να διαχωρίσουν σαφώς τις οντότητες που είναι επιφορτισμένες με τη διαχείριση από αυτές που είναι επιφορτισμένες με την αξιολόγηση της κατάστασης των υδατικών συστημάτων·

50. τονίζει την ανάγκη ομογενοποίησης των δεδομένων για τα ύδατα και δημιουργίας υποχρεωτικών προτύπων υποβολής εκθέσεων για την ενίσχυση της διαφάνειας των δεδομένων από μέρους των κρατών μελών· καλεί την Επιτροπή να συνεχίσει να βελτιώνει το σύστημα WISE (σύστημα πληροφοριών σχετικά με τα ύδατα για την Ευρώπη) ώστε να το αναδείξει σε φιλικό για τους χρήστες εργαλείο πληροφόρησης για τον καθένα στην ΕΕ, το οποίο παρέχει πληροφορίες σχετικά με την ποσότητα, την ποιότητα και τη διαθεσιμότητα των υδάτινων πόρων, επιπλέον της συγκριτικής αξιολόγησης της διαχείρισης των υδατικών συστημάτων·

51. σημειώνει ότι, σύμφωνα με την έκθεση καταλληλότητας, υπάρχει περιθώριο βελτίωσης τόσο στην προσβασιμότητα των πληροφοριών σχετικά με τις πολιτικές και την ποιότητα των υδάτων όσο και στο επίπεδο λεπτομέρειάς τους· καλεί τα κράτη μέλη και την Επιτροπή να διορθώσουν αυτή την κατάσταση και να παρέχουν στους κατοίκους της ΕΕ σαφείς, ολοκληρωμένες και εύκολα διαθέσιμες πληροφορίες· ζητεί, επιπλέον, μεγαλύτερη διαφάνεια και, ως εκ τούτου, σημαντική βελτίωση της δημόσιας διαβούλευσης, της ευαισθητοποίησης του κοινού και της εκπαίδευσης σχετικά με το νερό και σχετικά με τους δεσμούς μεταξύ του νερού, των οικοσυστημάτων, της αποχέτευσης, της υγείας, της ασφάλειας των τροφίμων, της επισιτιστικής ασφάλειας και της πρόληψης καταστροφών, ζητεί να προωθηθεί ο διατομεακός διάλογος μεταξύ των οικονομικών φορέων, των παρόχων νερού, του ευρύτερου κοινού, των αρχών και των οργανώσεων της κοινωνίας των πολιτών, και να διασφαλιστεί η πρόσβαση στη δικαιοσύνη τόσο βάσει της οδηγίας για την εκτίμηση των περιβαλλοντικών επιπτώσεων όσο και βάσει της ΟΠΥ, σύμφωνα με τη νομολογία του Δικαστηρίου·

52. εκφράζει την ικανοποίησή του για το γεγονός ότι η ΕΕ ανταποκρίθηκε εν μέρει στην πρωτοβουλία Right2Water κατά την αναδιατύπωση της οδηγίας για το πόσιμο νερό, με την προσθήκη ενός νέου άρθρου σχετικά με την πρόσβαση στο νερό και τη μεγαλύτερη διαφάνεια όσον αφορά την ποιότητά του για τη βελτίωση της υγείας και του περιβάλλοντος· καλεί τα κράτη μέλη να εφαρμόσουν πλήρως και να επιβάλουν την ΟΠΥ προκειμένου να διασφαλιστεί η πρόσβαση όλων στο νερό και να υπάρξει πλήρης ανταπόκριση στην πρωτοβουλία Right2Water·

53. καλεί τα κράτη μέλη και τις εταιρείες ύδρευσης να εφαρμόζουν συστηματικά δοκιμές για τη νόσο COVID-19 σε λύματα ως ένα σύστημα έγκαιρης προειδοποίησης για τη στήριξη της καταπολέμησης της πανδημίας·

54. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή.

(1) ΕΕ L 327 της 22.12.2000, σ. 1.

(2) ΕΕ L 135 της 30.5.1991, σ. 40.

(3) ΕΕ L 372 της 27.12.2006, σ. 19.

(4) ΕΕ L 288 της 6.11.2007, σ. 27.

(5) ΕΕ L 375 της 31.12.1991, σ. 1.

(6) ΕΕ L 348 της 24.12.2008, σ. 84.

(7) ΕΕ L 177 της 5.6.2020, σ. 32.

(8) ΕΕ L 164 της 25.6.2008, σ. 19.

(9) ΕΕ L 396 της 30.12.2006, σ. 1.

(10) ΕΕ L 334 της 17.12.2010, σ. 17.

(11) Κείμενα που εγκρίθηκαν, P9_TA(2019)0078.

(12) Ανακοίνωση της Επιτροπής, της 20ής Μαΐου 2020, με τίτλο «Στρατηγική της ΕΕ για τη βιοποικιλότητα με ορίζοντα το 2030: Επαναφορά της φύσης στη ζωή μας (COM(2020)0380).

(13) Ανακοίνωση της Επιτροπής, της 20ής Μαΐου 2020, με τίτλο “Από το αγρόκτημα στο πιάτο — Μια στρατηγική για ένα δίκαιο, υγιές και φιλικό προς το περιβάλλον σύστημα τροφίμων” (COM(2020)0381).

(14) Απόφαση αριθ. 1386/2013/ΕΕ του Ευρωπαϊκού Κοινοβουλίου και του Συμβουλίου, της 20ής Νοεμβρίου 2013, σχετικά με γενικό ενωσιακό πρόγραμμα δράσης για το περιβάλλον έως το 2020 “Ευημερία εντός των ορίων του πλανήτη μας” (ΕΕ L 354 της 28.12.2013, σ. 171).

(15) Περιέχεται στο ψήφισμα 70/1 που εγκρίθηκε από τη Γενική Συνέλευση των Ηνωμένων Εθνών στις 25 Σεπτεμβρίου 2015 με τίτλο “Μετασχηματίζοντας τον κόσμο μας: η Ατζέντα του 2030 για τη βιώσιμη ανάπτυξη”.

(16) ΕΕ C 324 της 1.10.2020, σ. 28.

(17) ΕΕ C 110 της 22.3.2019, σ. 94.

(18) https://ec.europa.eu/eurostat/statistics-explained/index.php/Agri-environmental_indicator_-_gross_nitrogen_balance

(19) Έκθεση του Ευρωπαϊκού Οργανισμού Περιβάλλοντος, της 4ης Δεκεμβρίου 2019, με τίτλο “Το περιβάλλον στην Ευρώπη — κατάσταση και προοπτικές το 2020”, γνώση για τη μετάβαση σε μια βιώσιμη Ευρώπη».

(20) Συνοπτική παρουσίαση της Επιτροπής, της 10ης Δεκεμβρίου 2019, σχετικά με τον έλεγχο καταλληλότητας της οδηγίας-πλαισίου για τα ύδατα και της οδηγίας για τις πλημμύρες.

(21) https://www.eea.europa.eu/publications/92-9167-025-1/page003.html

(22) Ενημερωτικό έγγραφο του Ευρωπαϊκού Ελεγκτικού Συνεδρίου, του Ιουνίου του 2018, με τίτλο «Desertification in the EU» (Απερήμωση στην ΕΕ).

(23) Μελέτη της Επιτροπής, του Μαρτίου του 2020, σχετικά με την αποθήκευση ενέργειας — Συμβολή στην ασφάλεια του εφοδιασμού ηλεκτρικής ενέργειας στην Ευρώπη, σ. 20.

(24) https://ec.europa.eu/info/news/implementation-report-water-framework-directive-and-floods-directive-questions-and-answers-2019-feb-26_en

(25) https://www.right2water.eu/documents

(26) World Health Organization and the United Nations Children’s Fund, Progress on Drinking Water, Sanitation and Hygiene: 2017 Update and SDG Baselines, World Health Organization and the United Nations Children’s Fund, Geneva, 2017, σ. 3.

(27) Ανακοίνωση της Επιτροπής, της 19ης Μαρτίου 2014, με τίτλο «Η Ευρωπαϊκή Πρωτοβουλία Πολιτών — Η ύδρευση και η αποχέτευση είναι ανθρώπινο δικαίωμα! Το νερό είναι δημόσιο αγαθό, όχι εμπόρευμα!» (COM(2014)0177).

(28) ΕΕ C 316 της 22.9.2017, σ. 99.

(29) http://www.oecd.org/environment/financing-water-supply-sanitation-and-flood-protection-6893cdac-en.htm

(30) Δέκατη έκθεση της Επιτροπής, της 10ης Σεπτεμβρίου 2020, σχετικά με την κατάσταση της εφαρμογής και τα προγράμματα για την εφαρμογή (COM(2020)0492).

(31) https://www.eea.europa.eu/archived/archived-content-water-topic/water-resources/water-abstraction

(32) https://ec.europa.eu/eurostat/statistics-explained/index.php/Archive:Agri-environmental_indicator_-_water_abstraction

(33) Έλεγχος καταλληλότητας της οδηγίας πλαισίου για τα ύδατα και της οδηγίας για τις πλημμύρες, σ. 66.

(34) Έλεγχος καταλληλότητας της οδηγίας πλαισίου για τα ύδατα και της οδηγίας για τις πλημμύρες, σ. 199.

(35) Οδηγία 98/83/ΕΚ του Συμβουλίου, της 3ης Νοεμβρίου 1998, σχετικά με την ποιότητα του νερού ανθρώπινης κατανάλωσης (ΕΕ L 330 της 5.12.1998, σ. 32).

(36) Κανονισμός (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (ΕΕ L 309 της 24.11.2009, σ. 1).

(37) Κανονισμός (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 (ΕΕ L 347 της 20.12.2013, σ. 320).

(38) Πρόταση της Επιτροπής, της 29ης Μαΐου 2018, για κανονισμό του Ευρωπαϊκού Κοινοβουλίου και του Συμβουλίου για το Ευρωπαϊκό Ταμείο Περιφερειακής Ανάπτυξης και το Ταμείο Συνοχής (COM(2018)0372).